               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 3.12.2018
            COM(2018) 793 final
            2018/0408(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στην Περιφερειακή Διοικούσα Επιτροπή της Κοινότητας Μεταφορών όσον αφορά ορισμένα θέματα προϋπολογισμού και προσωπικού σε σχέση με την εφαρμογή της Συνθήκης ίδρυσης Κοινότητας Μεταφορών

               ΑΙΤΙΟΛΟΓΙΚΗ ΕΚΘΕΣΗ

               1.ΑΝΤΙΚΕIΜΕΝΟ ΤΗΣ ΠΡOΤΑΣΗΣ

               Η παρούσα πρόταση αφορά την απόφαση σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στην Περιφερειακή Διοικούσα Επιτροπή που έχει συσταθεί δυνάμει της Συνθήκης ίδρυσης Κοινότητας Μεταφορών («ΣΚΜ») όσον αφορά τις προβλεπόμενες αποφάσεις επί ορισμένων θεμάτων προϋπολογισμού και προσωπικού σε σχέση με την εφαρμογή της ΣΚΜ, τα οποία συνδέονται με την έναρξη των εργασιών της Μόνιμης Γραμματείας της Κοινότητας Μεταφορών.

               2.ΠΛΑΙΣΙΟ ΤΗΣ ΠΡΟΤΑΣΗΣ

               2.1Η Συνθήκη ίδρυσης Κοινότητας Μεταφορών

                Μετά την υπογραφή της, η ΣΚΜ εφαρμόζεται προσωρινά σύμφωνα με το άρθρο 41 παράγραφος 3 αυτής. Έως την 25η Οκτωβρίου 2018, η ΣΚΜ είχε επικυρωθεί από την Αλβανία, τη Βοσνία-Ερζεγοβίνη, την πρώην Γιουγκοσλαβική Δημοκρατία της Μακεδονίας, το Κοσσυφοπέδιο* (εφεξής: το Κοσσυφοπέδιο), το Μαυροβούνιο και τη Σερβία. Για την Ένωση, η προσωρινή εφαρμογή προβλέπεται από την απόφαση του Συμβουλίου για την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή της Συνθήκης για την ίδρυση Κοινότητας Μεταφορών
                  1
               .

                  2Η Ευρωπαϊκή Ένωση είναι συμβαλλόμενο μέρος της ΣΚΜ.

               2.2Η Περιφερειακή Διοικούσα Επιτροπή

                  Η Περιφερειακή Διοικούσα Επιτροπή συστήνεται με το άρθρο 24 της ΣΚΜ και είναι αρμόδια για τη διαχείριση της ΣΚΜ και την εξασφάλιση της ομαλής εφαρμογής της. Προς τον σκοπό αυτό, προβαίνει σε συστάσεις και λαμβάνει αποφάσεις στις περιπτώσεις που προβλέπει η ΣΚΜ. Η Περιφερειακή Διοικούσα Επιτροπή:

               α) προετοιμάζει τις εργασίες του Συμβουλίου Υπουργών·

               β) αποφασίζει σχετικά με τη σύσταση τεχνικών επιτροπών·

               γ) διατυπώνει συστάσεις και λαμβάνει αποφάσεις σύμφωνα με τη ΣΚΜ·

               δ) όσον αφορά νεοεκδοθείσες πράξεις της ΕΕ, λαμβάνει κατάλληλα μέτρα, ιδίως μέσω της αναθεώρησης του παραρτήματος I της ΣΚΜ·

               ε) διορίζει τον διευθυντή της Μόνιμης Γραμματείας μετά από διαβούλευση με το Συμβούλιο Υπουργών·

               στ) μπορεί να διορίζει έναν ή περισσότερους αναπληρωτές διευθυντές της Μόνιμης Γραμματείας·

               ζ) καθορίζει τον εσωτερικό κανονισμό της Μόνιμης Γραμματείας·

               η) μπορεί να επανεξετάσει, με σχετική απόφαση, το ύψος των συνεισφορών στον προϋπολογισμό·

               θ) εγκρίνει τον ετήσιο προϋπολογισμό της ΣΚΜ·

               ι) εκδίδει απόφαση με την οποία καθορίζεται η διαδικασία για την εκτέλεση του προϋπολογισμού, την παρουσίαση και τον έλεγχο των λογαριασμών και για την επιθεώρηση·

               ια) λαμβάνει αποφάσεις επί των διαφορών που υποβάλλονται από τα συμβαλλόμενα μέρη·

               ιβ) θεσπίζει τις γενικές αρχές στον τομέα της πρόσβασης στα έγγραφα, όσον αφορά έγγραφα που βρίσκονται στην κατοχή οργάνων που συστήνονται από τη ΣΚΜ ή δυνάμει αυτής·

               ιγ) εγκρίνει τις ετήσιες εκθέσεις που υποβάλλονται στο Συμβούλιο Υπουργών σχετικά με την υλοποίηση του εκτεταμένου δικτύου·

                ιδ) όσον αφορά ορισμένες πράξεις της Ένωσης, καθορίζει τις προθεσμίες και τους τρόπους για τη μεταφορά τους στο δίκαιο των συμβαλλόμενων μερών της Νοτιοανατολικής Ευρώπης.

               Η Περιφερειακή Διοικούσα Επιτροπή απαρτίζεται από έναν εκπρόσωπο και έναν αναπληρωματικό εκπρόσωπο του κάθε συμβαλλόμενου μέρους. Η συμμετοχή με την ιδιότητα του παρατηρητή είναι ανοικτή σε όλα τα κράτη μέλη της ΕΕ. Η Περιφερειακή Διοικούσα Επιτροπή αποφασίζει με ομοφωνία.

               2.3Οι προβλεπόμενες πράξεις της Περιφερειακής Διοικούσας Επιτροπής

                  Το σχέδιο απόφασης του Συμβουλίου αφορά την έκδοση αποφάσεων από την Περιφερειακή Διοικούσα Επιτροπή επί ορισμένων θεμάτων προϋπολογισμού και προσωπικού σε σχέση με την εφαρμογή της ΣΚΜ, τα οποία συνδέονται με την έναρξη των εργασιών της Μόνιμης Γραμματείας της Κοινότητας Μεταφορών.

                  Οι προβλεπόμενες αποφάσεις θα καταστούν νομικά δεσμευτικές για τα συμβαλλόμενα μέρη δυνάμει του άρθρου 24 παράγραφος 1 σε συνδυασμό με τα άρθρα 30 και 35 της ΣΚΜ.

                  Προϋπολογισμός

                  Η συνεισφορά στον προϋπολογισμό της Κοινότητας Μεταφορών καθορίζεται στο παράρτημα V της ΣΚΜ. Το μερίδιο της Ένωσης ανέρχεται στο 80 % του προϋπολογισμού, ενώ το υπόλοιπο 20 % παρέχεται από τα συμβαλλόμενα μέρη των Δυτικών Βαλκανίων.

                  Η ΕΕ έχει διαθέσει χρηματοδότηση για τη στήριξη της Μόνιμης Γραμματείας της Κοινότητας Μεταφορών με δύο αποφάσεις: το 2017 για ποσό ύψους 1,0 εκατ. EUR [απόφαση C(2017) 5343 final, της 27.7.2017, για την έγκριση πολυεθνικού προγράμματος δράσεων για το 2017] και το 2018 για ποσό ύψους 2,0 εκατ. EUR [απόφαση C(2018) 5074 final, της 31.7.2018, για την έγκριση πολυεθνικού προγράμματος δράσεων για το 2018]. Το ποσό της χρηματοδότησης που διατέθηκε από την Ένωση ανέρχεται σε 3,0 εκατ. EUR.

                  Ελλείψει διορισμένου διευθυντή, ο προϋπολογισμός για το έτος 2019 καταρτίστηκε κατά τρόπο ώστε να λαμβάνεται υπόψη ο σταδιακός διορισμός του προσωπικού της Μόνιμης Γραμματείας. Ο προϋπολογισμός θα πρέπει να καλύπτει τις δαπάνες σύστασης της Μόνιμης Γραμματείας καθώς και τις δαπάνες λειτουργίας της. Αξίζει να σημειωθεί ότι, σύμφωνα με το παράρτημα I της συμφωνίας για την έδρα μεταξύ της Κοινότητας Μεταφορών και της Σερβίας, η Σερβία, ως χώρα υποδοχής, παρέχει δωρεάν τα γραφεία, τα έπιπλα και την ασφάλεια της Μόνιμης Γραμματείας. Για να καλυφθούν οι δαπάνες πρόσληψης του διευθυντή και του αναπληρωτή διευθυντή, καθώς και ορισμένες δαπάνες που σχετίζονται με τη σύσταση της Μόνιμης Γραμματείας, οι οποίες δεν ρυθμίζονται στη συμφωνία για την έδρα με τη χώρα υποδοχής, προτείνεται να ανατεθεί προσωρινά η εκτέλεση του προϋπολογισμού στην Επιτροπή. Το σχέδιο απόφασης της Περιφερειακής Διοικούσας Επιτροπής σχετικά με τον προϋπολογισμό της Κοινότητας Μεταφορών για το έτος 2019, καθώς και η εξουσιοδότηση της Επιτροπής ως αρμόδιας για τον προϋπολογισμό αρχής παρατίθενται στο παράρτημα I του σχεδίου απόφασης του Συμβουλίου.

                  Κανονισμός σχετικά με τις προσλήψεις, τις συνθήκες εργασίας και τη γεωγραφική ισορροπία

                  Ο κανονισμός σχετικά με τις προσλήψεις, τις συνθήκες εργασίας και τη γεωγραφική ισορροπία του προσωπικού της Μόνιμης Γραμματείας ορίζει τους βασικούς κανόνες πρόσληψης του συνόλου του προσωπικού, συμπεριλαμβανομένων των ανώτερων διοικητικών στελεχών της Μόνιμης Γραμματείας (του διευθυντή και του αναπληρωτή διευθυντή). Ο κανονισμός βασίζεται στον σχετικό κανονισμό της Γραμματείας της Ενεργειακής Κοινότητας, κατά περίπτωση τροποποιημένου προκειμένου να ληφθούν υπόψη η πείρα που έχει αποκτηθεί από τη Γραμματεία της Ενεργειακής Κοινότητας και οι ιδιαιτερότητες της Κοινότητας Μεταφορών.

                  Το σχέδιο απόφασης της Περιφερειακής Διοικούσας Επιτροπής περί του κανονισμού σχετικά με τις προσλήψεις, τις συνθήκες εργασίας και τη γεωγραφική ισορροπία παρατίθεται στο παράρτημα II του σχεδίου απόφασης του Συμβουλίου.

                  Κανονισμός υπηρεσιακής κατάστασης του προσωπικού της Μόνιμης Γραμματείας

                  Ο κανονισμός υπηρεσιακής κατάστασης εκπονήθηκε κατά τρόπο ώστε η Γραμματεία να μπορεί να προσλαμβάνει υπαλλήλους που διαθέτουν τα υψηλά πρότυπα ικανότητας, αποτελεσματικότητας και ακεραιότητας τα οποία απαιτεί η Κοινότητα Μεταφορών. Ο κανονισμός υπηρεσιακής κατάστασης έχει σε μεγάλο βαθμό βασιστεί στον κανονισμό υπηρεσιακής κατάστασης της Γραμματείας της Ενεργειακής Κοινότητας, κατά περίπτωση τροποποιημένου προκειμένου να ληφθούν υπόψη η πείρα που έχει αποκτηθεί από τη Γραμματεία της Ενεργειακής Κοινότητας και οι ιδιαιτερότητες της Κοινότητας Μεταφορών.

                  Το σχέδιο απόφασης της Περιφερειακής Διοικούσας Επιτροπής περί κανονισμού υπηρεσιακής κατάστασης της Γραμματείας παρατίθεται στο παράρτημα III του σχεδίου απόφασης του Συμβουλίου.

                  Προκηρύξεις πλήρωσης θέσεων διευθυντή και αναπληρωτή διευθυντή της Μόνιμης Γραμματείας

                  Ο διευθυντής θα είναι υπεύθυνος για την εκτέλεση του προϋπολογισμού της ΣΚΜ, καθώς και για την ορθή λειτουργία της Μόνιμης Γραμματείας. Ο αναπληρωτής διευθυντής θα είναι υπεύθυνος για οικονομικά θέματα και για θέματα προσωπικού που σχετίζονται με τη Μόνιμη Γραμματεία. Είναι σημαντικό να διασφαλιστεί ότι και για τις δύο θέσεις θα υποβάλουν αιτήσεις υποψήφιοι με υψηλά προσόντα και πείρα. Οι προκηρύξεις πλήρωσης θέσεων καθορίζουν τις απαιτήσεις αναλόγως.

                  Τα σχέδια αποφάσεων της Περιφερειακής Διοικούσας Επιτροπής για τις προκηρύξεις πλήρωσης θέσεων διευθυντή και αναπληρωτή διευθυντή της Γραμματείας παρατίθενται στα παραρτήματα IV και V του σχεδίου απόφασης του Συμβουλίου.

                  Η δρομολόγηση της πρόσληψης του μόνιμου διευθυντή και του αναπληρωτή διευθυντή δεν αποκλείει τη δυνατότητα —εφόσον κριθεί αναγκαίο— να προταθεί, παράλληλα, ο διορισμός προσωρινού διευθυντή, αποστολή του οποίου θα είναι, μέχρι να αναλάβει καθήκοντα ο μόνιμος διευθυντής, να εξασφαλίσει την απρόσκοπτη μετάβαση από το Παρατηρητήριο μεταφορών νοτιοανατολικής Ευρώπης (SEETO), του οποίου η εντολή λήγει την 31η Δεκεμβρίου 2018, στην Κοινότητα Μεταφορών και να συγκροτήσει τεχνικά τη Μόνιμη Γραμματεία.

               3.ΘΕΣΗ ΠΟΥ ΠΡΕΠΕΙ ΝΑ ΛΗΦΘΕΙ ΕΞ ΟΝΟΜΑΤΟΣ ΤΗΣ ΕΝΩΣΗΣ

               Είναι σημαντικό η Περιφερειακή Διοικούσα Επιτροπή να εγκρίνει τις αποφάσεις που απαιτούνται για την εφαρμογή της ΣΚΜ, ιδίως όσες είναι αναγκαίες για την έναρξη των εργασιών της Μόνιμης Γραμματείας. Δεδομένου ότι η Ένωση είναι συμβαλλόμενο μέρος της ΣΚΜ, είναι αναγκαίο να καθοριστεί η θέση της Ένωσης.

               Εν προκειμένω, θα πρέπει να υπενθυμιστεί ότι η ΣΚΜ είναι στοιχείο ικανό να ενισχύσει την περιφερειακή συνεργασία στα Δυτικά Βαλκάνια, όπως εξηγείται περαιτέρω στην πρόταση της Επιτροπής για απόφαση του Συμβουλίου σχετικά με την υπογραφή της ΣΚΜ [COM(2017)324 final, ενότητα «Γενικό πλαίσιο»].

               4.ΝΟΜΙΚΗ ΒΑΣΗ

               4.1Διαδικαστική νομική βάση

               4.1.1 Αρχές

                  Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων του Συμβουλίου για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».

                  Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το εν λόγω όργανο. Περιλαμβάνει επίσης πράξεις που δεν έχουν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                     3
                  .

               4.1.2 Εφαρμογή στην προκειμένη περίπτωση

               Η Περιφερειακή Διοικούσα Επιτροπή είναι όργανο που έχει συσταθεί με συμφωνία, συγκεκριμένα τη ΣΚΜ.

               Οι πράξεις τις οποίες καλείται να εκδώσει η Περιφερειακή Διοικούσα Επιτροπή είναι πράξεις που παράγουν έννομα αποτελέσματα. Η Περιφερειακή Διοικούσα Επιτροπή εξουσιοδοτείται να καθορίσει τον εσωτερικό κανονισμό της Μόνιμης Γραμματείας σύμφωνα με το άρθρο 30 της ΣΚΜ και να διορίσει τον διευθυντή και έναν ή περισσότερους αναπληρωτές διευθυντές. Επιπλέον, δυνάμει του άρθρου 35 της ΣΚΜ, η Περιφερειακή Διοικούσα Επιτροπή εξουσιοδοτείται να εγκρίνει τον προϋπολογισμό. Από τη φύση του, και ως ζήτημα διεθνούς δικαίου που διέπει την Περιφερειακή Διοικούσα Επιτροπή, ο εν λόγω εσωτερικός κανονισμός περιέχει στοιχεία που επηρεάζουν τη νομική θέση των συμβαλλομένων μερών της ΣΚΜ και, συνεπώς, και της Ένωσης. Κατά συνέπεια, πρέπει να θεωρείται ότι παράγει έννομα αποτελέσματα.

               Όσον αφορά τον διορισμό του διευθυντή και του αναπληρωτή διευθυντή, η προβλεπόμενη απόφαση της Περιφερειακής Διοικούσας Επιτροπής μέχρι στιγμής αφορά μόνο τις αντίστοιχες προκηρύξεις πλήρωσης θέσεων. Ωστόσο, οι προκηρύξεις επίσης παράγουν έννομα αποτελέσματα, καθόσον καθορίζουν τα κριτήρια που πρέπει να τηρούνται κατά τη διαδικασία διορισμού.

               Οι προτεινόμενες πράξεις δεν συμπληρώνουν ούτε τροποποιούν το θεσμικό πλαίσιο της ΣΚΜ.

               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.

               4.2Ουσιαστική νομική βάση

               4.2.1.Αρχές

               Η ουσιαστική νομική βάση για την έκδοση απόφασης βάσει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προβλεπόμενης πράξης για την οποία λαμβάνεται θέση εξ ονόματος της Ένωσης. Εάν η προτεινόμενη πράξη επιδιώκει διττό σκοπό ή έχει δύο συνιστώσες και εάν ένας από τους σκοπούς ή μία από τις συνιστώσες μπορεί να χαρακτηριστεί κύριος/-α, ενώ ο/η άλλος/-η έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνο ουσιαστική νομική βάση, ήτοι εκείνη που επιβάλλει ο κύριος ή πρωτεύων σκοπός ή συνιστώσα.

               Όσον αφορά προβλεπόμενη πράξη που επιδιώκει συγχρόνως πολλούς σκοπούς ή έχει πολλαπλές συνιστώσες, άρρηκτα συνδεδεμένες μεταξύ τους χωρίς η μία να έχει παρεπόμενο χαρακτήρα ως προς άλλη, η ουσιαστική νομική βάση απόφασης βάσει του άρθρου 218 παράγραφος 9 της ΣΛΕΕ πρέπει να περιλαμβάνει, κατ’ εξαίρεση, τις αντίστοιχες διαφορετικές νομικές βάσεις.

               4.2.2.Εφαρμογή στην προκειμένη περίπτωση

               Οι προβλεπόμενες πράξεις είναι απαραίτητες για την εύρυθμη λειτουργία της ΣΚΜ. Οι στόχοι και οι συνιστώσες της ΣΚΜ, με τη σειρά τους, αφορούν τους τομείς των οδικών, σιδηροδρομικών και εσωτερικών πλωτών μεταφορών, οι οποίοι είναι τρόποι μεταφοράς που καλύπτονται από το άρθρο 91 της ΣΛΕΕ, καθώς και τον τομέα των θαλάσσιων μεταφορών, τρόπο μεταφοράς που καλύπτεται από το άρθρο 100 παράγραφος 2 της ΣΛΕΕ. Λόγω του οριζόντιου χαρακτήρα τους, οι προβλεπόμενες πράξεις αφορούν όλα τα εν λόγω στοιχεία. Όλα αυτά τα στοιχεία είναι άρρηκτα συνδεδεμένα μεταξύ τους, χωρίς το ένα να έχει παρεπόμενο χαρακτήρα ως προς άλλο.

                  Συνεπώς, η ουσιαστική νομική βάση της προτεινόμενης απόφασης συνίσταται στις ακόλουθες διατάξεις: άρθρο 91 και άρθρο 100 παράγραφος 2 της ΣΛΕΕ.

               4.3Συμπέρασμα

                  Το άρθρο 91 και το άρθρο 100 παράγραφος 2 της ΣΛΕΕ, σε συνδυασμό με το άρθρο 218 παράγραφος 9 της ΣΛΕΕ, θα πρέπει να αποτελέσουν τη νομική βάση της προτεινόμενης απόφασης.

               2018/0408 (NLE)

               Πρόταση

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης
                  στην Περιφερειακή Διοικούσα Επιτροπή της Κοινότητας Μεταφορών
                  όσον αφορά ορισμένα θέματα προϋπολογισμού και προσωπικού σε σχέση με την εφαρμογή της Συνθήκης ίδρυσης Κοινότητας Μεταφορών

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 91 και το άρθρο 100 παράγραφος 2, σε συνδυασμό με το άρθρο 218 παράγραφος 9,

               Έχοντας υπόψη την πρόταση της Ευρωπαϊκής Επιτροπής,

               Εκτιμώντας τα ακόλουθα:

               (1)Η Συνθήκη ίδρυσης Κοινότητας Μεταφορών (εφεξής: ΣΚΜ) υπογράφηκε από την Ένωση σύμφωνα με την απόφαση (ΕΕ) 2017/1937 του Συμβουλίου
                  4
               .

               (2)Σύμφωνα με το άρθρο 41 παράγραφος 3 της ΣΚΜ, η ΣΚΜ εφαρμόζεται προσωρινά, από τις 9 Οκτωβρίου 2017, μεταξύ της Ένωσης, της Δημοκρατίας της Αλβανίας, της Βοσνίας-Ερζεγοβίνης, της πρώην Γιουγκοσλαβικής Δημοκρατίας της Μακεδονίας, του Κοσσυφοπεδίου
                  5
               *, του Μαυροβουνίου και της Δημοκρατίας της Σερβίας.

               (3)Η Περιφερειακή Διοικούσα Επιτροπή της Κοινότητας Μεταφορών (εφεξής: η Διοικούσα Επιτροπή) πρέπει να εγκρίνει αποφάσεις επί ορισμένων θεμάτων προϋπολογισμού και προσωπικού για να εξασφαλιστεί η εφαρμογή της ΣΚΜ.

               (4)Είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στη Διοικούσα Επιτροπή, δεδομένου ότι οι εν λόγω αποφάσεις είναι αναγκαίες για την έναρξη των εργασιών της Μόνιμης Γραμματείας της Κοινότητας Μεταφορών, και θα παράγουν έννομα αποτελέσματα έναντι της Ένωσης.

               (5)Η σκοπούμενη εξουσιοδότηση της Επιτροπής να εκτελεί προσωρινά τον προϋπολογισμό της Κοινότητας Μεταφορών δεν μεταβάλλει τον ουσιώδη χαρακτήρα των εξουσιών που απονέμονται στο εν λόγω θεσμικό όργανο από τις Συνθήκες,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η θέση που πρέπει να ληφθεί εξ ονόματος της Ένωσης στη Περιφερειακή Διοικούσα Επιτροπή της Κοινότητας Μεταφορών βασίζεται στα σχέδια αποφάσεων της Περιφερειακής Διοικούσας Επιτροπής που επισυνάπτονται στην παρούσα απόφαση.

               Οι εκπρόσωποι της Ένωσης στην Περιφερειακή Διοικούσα Επιτροπή μπορούν να συμφωνήσουν σε ελάσσονες αλλαγές στα σχέδια αποφάσεων χωρίς περαιτέρω απόφαση του Συμβουλίου.

               Άρθρο 2

               Η παρούσα απόφαση απευθύνεται στην Επιτροπή.

               Βρυξέλλες,

                     Για το Συμβούλιο

                     Ο Πρόεδρος

                     (1)
                  *
                        Η ονομασία αυτή χρησιμοποιείται με επιφύλαξη των θέσεων ως προς το καθεστώς και συνάδει με την απόφαση 1244/1999 του Συμβουλίου Ασφαλείας των Ηνωμένων Εθνών και τη γνώμη του Διεθνούς Δικαστηρίου σχετικά με τη διακήρυξη της ανεξαρτησίας του Κοσσυφοπεδίου.
                        ΕΕ L 278 της 27.10.2017, σ. 1.

                     (2)

                        Απόφαση του Δικαστηρίου της 7ης Οκτωβρίου 2014, Γερμανία κατά Συμβουλίου, C-399/12, ECLI:EU:C:2014:2258, σκέψεις 61 έως 64.

                     (3)

                        Απόφαση (ΕΕ) 2017/1937 του Συμβουλίου, της 11ης Ιουλίου 2017, σχετικά με την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή της Συνθήκης για την ίδρυση Κοινότητας Μεταφορών (ΕΕ L 278 της 27.10.2017, σ. 1).

                     (4)
                  *Η ονομασία αυτή χρησιμοποιείται με επιφύλαξη των θέσεων ως προς το καθεστώς και συνάδει με την απόφαση 1244/1999 του Συμβουλίου Ασφαλείας των Ηνωμένων Εθνών και τη γνώμη του Διεθνούς Δικαστηρίου σχετικά με τη διακήρυξη της ανεξαρτησίας του Κοσσυφοπεδίου.

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 3.12.2018
            COM(2018) 793 final
            ΠΑΡΑΡΤΗΜΑ
            της
            πρότασης απόφασης του Συμβουλίου
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στην Περιφερειακή Διοικούσα Επιτροπή της Κοινότητας Μεταφορών όσον αφορά ορισμένα θέματα προϋπολογισμού και προσωπικού σε σχέση με την εφαρμογή της Συνθήκης ίδρυσης Κοινότητας Μεταφορών

               ΠΑΡΑΡΤΗΜΑ I

               ΣΧΕΔΙΟ

               ΑΠΟΦΑΣΗ αριθ. 2018/
                  ΤΗΣ ΠΕΡΙΦΕΡΕΙΑΚΗΣ ΔΙΟΙΚΟΥΣΑΣ ΕΠΙΤΡΟΠΗΣ ΤΗΣ ΚΟΙΝΟΤΗΤΑΣ ΜΕΤΑΦΟΡΩΝ

               της ...

               σχετικά με την έγκριση του προϋπολογισμού της Κοινότητας Μεταφορών για το έτος 2019

               Η ΠΕΡΙΦΕΡΕΙΑΚΗ ΔΙΟΙΚΟΥΣΑ ΕΠΙΤΡΟΠΗ ΤΗΣ ΚΟΙΝΟΤΗΤΑΣ ΜΕΤΑΦΟΡΩΝ

               Έχοντας υπόψη τη Συνθήκη ίδρυσης Κοινότητας Μεταφορών, και ιδίως το άρθρο 24 παράγραφος 1 και τα άρθρα 30 και 35,

               ΑΠΟΦΑΣΙΖΕΙ:

               Άρθρο 1

               Εγκρίνεται ο συνημμένος στην παρούσα απόφαση προϋπολογισμός της Κοινότητας Μεταφορών για το έτος 2019.

               Άρθρο 2

               Η Ευρωπαϊκή Επιτροπή είναι αρμόδια για την εκτέλεση του προϋπολογισμού και για την έναρξη των εργασιών της Μόνιμης Γραμματείας της Κοινότητας Μεταφορών σύμφωνα με το άρθρο 3.

               Άρθρο 3

               Το άρθρο 2 εφαρμόζεται από τις   xx Δεκεμβρίου 2018. Παύει να ισχύει την ημέρα που προηγείται της ημερομηνίας κατά την οποία τίθεται σε ισχύ ο διορισμός του διευθυντή της Μόνιμης Γραμματείας.

               ...., ... 2018.

                  Για την Περιφερειακή Διοικούσα Επιτροπή

                  Ο Πρόεδρος

               ΠΡΟΣΑΡΤΗΜΑ: Προϋπολογισμός της Κοινότητας Μεταφορών για το έτος 2019

                        Γραμμή του προϋπολογισμού

                        Ποσό

                        Μισθοί υπαλλήλων

                        750 000

                        Συνεισφορά στο σύστημα υγείας και σύνταξης των υπαλλήλων

                        200 000

                        Δαπάνες λειτουργίας της Γραμματείας (συμπερ. πάγιων δαπανών / δαπανών ταξιδίων / συνεδριάσεων)

                        330 000

                        Εξοπλισμός γραφείου ΤΠ και έπιπλα (που δεν καλύπτονται από τη συμφωνία για την έδρα)

                        100 000

                        Έξοδα προσλήψεων (δημοσίευση και επιστροφή εξόδων των υποψηφίων)

                        100 000

                        Σύνολο

                        1 480 000

                        Αποθεματικό (περίπου: 10 %)

                        150 000

                        Γενικό σύνολο

                        1 630 000

                        Εκ των οποίων:  Συνεισφορά της ΕΕ (80 %)*

                        1 304 000

                        Συνεισφορά των έξι των Δυτικών Βαλκανίων (20 %: η κατανομή ανά χώρα καθορίζεται στο παράρτημα V της ΣΚΜ).

                        326 000

               * Το ποσό της συνεισφοράς της ΕΕ αναφέρεται με την επιφύλαξη της έγκρισης του προϋπολογισμού της ΕΕ για το 2019.

    ---documentbreak--- NA ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 3.12.2018
            COM(2018) 793 final
            ΠΑΡΑΡΤΗΜΑΤΑ
            της
            πρότασης απόφασης του Συμβουλίου
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στην Περιφερειακή Διοικούσα Επιτροπή της Κοινότητας Μεταφορών όσον αφορά ορισμένα θέματα προϋπολογισμού και προσωπικού σε σχέση με την εφαρμογή της Συνθήκης ίδρυσης Κοινότητας Μεταφορών

               ΠΑΡΑΡΤΗΜΑ ΙΙ

               ΣΧΕΔΙΟ

               ΑΠΟΦΑΣΗ 2018/
                  ΤΗΣ ΠΕΡΙΦΕΡΕΙΑΚΗΣ ΔΙΟΙΚΟΥΣΑΣ ΕΠΙΤΡΟΠΗΣ ΤΗΣ ΚΟΙΝΟΤΗΤΑΣ ΜΕΤΑΦΟΡΩΝ

               της ...

               για την έκδοση εσωτερικού κανονισμού σχετικά με την πρόσληψη διευθυντή της Μόνιμης Γραμματείας της Κοινότητας Μεταφορών και τυχόν αναπληρωτών διευθυντών της, καθώς και την πρόσληψη, τους όρους εργασίας και τη γεωγραφική ισορροπία του προσωπικού της Μόνιμης Γραμματείας

               Η ΠΕΡΙΦΕΡΕΙΑΚΗ ΔΙΟΙΚΟΥΣΑ ΕΠΙΤΡΟΠΗ ΤΗΣ ΚΟΙΝΟΤΗΤΑΣ ΜΕΤΑΦΟΡΩΝ,

               Έχοντας υπόψη τη Συνθήκη για την ίδρυση της Κοινότητας Μεταφορών, και ιδίως το άρθρο 24 παράγραφος 1 και το άρθρο 30,

               ΑΠΟΦΑΣIΖΕΙ:

               Άρθρο μόνο

               Εγκρίνεται ο εσωτερικός κανονισμός σχετικά με την πρόσληψη, τους όρους εργασίας και τη γεωγραφική ισορροπία του προσωπικού της Μόνιμης Γραμματείας της Κοινότητας Μεταφορών, ο οποίος επισυνάπτεται στην παρούσα απόφαση.

               (τόπος) ..., (ημερομηνία) ... 2018.

                  Για την Περιφερειακή Διοικούσα Επιτροπή

                  [Ο Πρόεδρος][Η Πρόεδρος]

               ΠΡΟΣΑΡΤΗΜΑ: Εσωτερικός κανονισμός σχετικά με την έκδοση κανόνων για την πρόσληψη διευθυντή της Μόνιμης Γραμματείας της Κοινότητας Μεταφορών και τυχόν αναπληρωτών διευθυντών της, καθώς και την πρόσληψη, τους όρους εργασίας και τη γεωγραφική ισορροπία του προσωπικού της Μόνιμης Γραμματείας

               Ι.
                     ΓΕΝΙΚΑ

               1.
                     Οι παρών εσωτερικός κανονισμός καθορίζει τις διαδικασίες για την πρόσληψη διευθυντή, τυχόν αναπληρωτή, καθώς και του προσωπικού της Μόνιμης Γραμματείας της Κοινότητας Μεταφορών («η Γραμματεία»), τις απαιτήσεις όσον αφορά τις συνθήκες εργασίας τους και τη γεωγραφική ισορροπία του προσωπικού, σύμφωνα με τη Συνθήκη για την ίδρυση Κοινότητας Μεταφορών («η Συνθήκη»).

               2.
                     Σε περίπτωση αντίφασης μεταξύ του παρόντος εσωτερικού κανονισμού και της Συνθήκης, εφαρμόζονται οι διατάξεις της Συνθήκης.

               ΙΙ.
                     ΠΡΟΣΛΗΨΗ ΔΙΕΥΘΥΝΤΗ ΚΑΙ ΤΥΧΟΝ ΑΝΑΠΛΗΡΩΤΗ/-ΩΝ ΔΙΕΥΘΥΝΤΗ/-ΩΝ ΤΗΣ ΓΡΑΜΜΑΤΕΙΑΣ

               1.
                     Κατόπιν έγκρισης της Περιφερειακής Διοικούσας Επιτροπής, θα δημοσιευτεί ανοικτή πρόσκληση υποβολής υποψηφιοτήτων στην ΕΕ καθώς και στα άλλα έξι συμβαλλόμενα μέρη της Συνθήκης ίδρυσης της Κοινότητας Μεταφορών («ΣΚΜ»).

               1.
                     Η Ευρωπαϊκή Επιτροπή διανέμει πρόταση σχετικά με τον προτεινόμενο υποψήφιο, τουλάχιστον 30 ημέρες πριν από την ημερομηνία της σχετικής συνεδρίασης της Περιφερειακής Διοικούσας Επιτροπής, στην ημερήσια διάταξη της οποίας έχει εγγραφεί ο διορισμός του διευθυντή ή αναπληρωτή διευθυντή.

               2.
                     Ο υποψήφιος προτείνεται υπό την προσωπική του ιδιότητα.

               3.
                     Οι υποψήφιοι μπορούν να έχουν την ιθαγένεια οποιουδήποτε κράτους μέλους της Ένωσης ή οποιουδήποτε συμβαλλόμενου μέρους της Νοτιοανατολικής Ευρώπης.

               4.
                     Η πρόταση της Ευρωπαϊκής Επιτροπής είναι δεόντως αιτιολογημένη, λαμβανομένων υπόψη των αρμοδιοτήτων που θα ασκεί ο διευθυντής. Περιλαμβάνει περιγραφή των προσόντων και της πείρας του προτεινόμενου υποψηφίου και βασίζεται σε προηγούμενη συμφωνία του για υποβολή υποψηφιότητας.

               5.
                     Κάθε συμβαλλόμενο μέρος μπορεί να εκφράσει τις απόψεις του σχετικά με τον προτεινόμενο υποψήφιο. Εφόσον αυτό γίνει εγγράφως πριν από τη συνεδρίαση της Περιφερειακής Διοικούσας Επιτροπής, ο πρόεδρος της Περιφερειακής Διοικούσας Επιτροπής (ο «πρόεδρος») ανακοινώνει τη σχετική δήλωση κατά τη διάρκεια της συνεδρίαση.

               6.
                     Η Περιφερειακή Διοικούσα Επιτροπή δύναται να ζητήσει ακρόαση του προτεινόμενου υποψηφίου κατά τη συνεδρίαση πριν ληφθεί η απόφαση διορισμού. Ο πρόεδρος προτείνει εκ των προτέρων τους ad hoc κανόνες διενέργειας της ακρόασης (χρονοδιάγραμμα, αριθμός ερωτήσεων κ.λπ.).

               7.
                     Σύμφωνα με το άρθρο 24 παράγραφος 3, η Περιφερειακή Διοικούσα Επιτροπή αποφασίζει με ομοφωνία τον διορισμό του διευθυντή και τυχόν αναπληρωτή διευθυντή.

               8.
                     Η Περιφερειακή Διοικούσα Επιτροπή προσδιορίζει στην απόφασή της την ημερομηνία έναρξης του διορισμού.

               9.
                     Εντός 7 ημερολογιακών ημερών μετά τη συνεδρίαση της Περιφερειακής Διοικούσας Επιτροπής, ο πρόεδρός της εκδίδει, βάσει της απόφασής της, πράξη διορισμού, η οποία υπογράφεται από τον διευθυντή ή τον αναπληρωτή διευθυντή.

               III.
                     ΠΡΟΣΛΗΨΗ ΤΟΥ ΠΡΟΣΩΠΙΚΟΥ ΤΗΣ ΓΡΑΜΜΑΤΕΙΑΣ

               Γενικά

               1.
                     Η πρόσληψη του προσωπικού της Γραμματείας βασίζεται σωρευτικά στις ακόλουθες βασικές αρχές:

               -
                     διαφάνεια των διαδικασιών επιλογής·

               -
                     απαγόρευση των διακρίσεων·

               -
                     ανταγωνισμός και επαγγελματισμός·

               -
                     ισόρροπη εκπροσώπηση των φύλων· και

               -
                     γεωγραφική ισορροπία.

               2.
                     Η Περιφερειακή Διοικούσα Επιτροπή εγκρίνει το οργανόγραμμα της Γραμματείας, βάσει πρότασης του διευθυντή.

               3.
                     Κάθε πρόσωπο που έχει την ιθαγένεια οποιουδήποτε συμβαλλόμενου μέρους δύναται να υποβάλει αίτηση για κάθε προκηρυσσόμενη θέση στη Γραμματεία.

               4.
                     Οι αιτούντες υποβάλλουν αίτηση υπό την προσωπική τους ιδιότητα.

               5.
                     Η Γραμματεία είναι υπεύθυνη για την οργάνωση των διαδικασιών επιλογής σύμφωνα με τον παρόντα εσωτερικό κανονισμό Η Γραμματεία δύναται να συνεργαστεί με εξωτερικούς συμβούλους για την υποστήριξη του έργου της σε οποιοδήποτε στάδιο των διαδικασιών επιλογής.

               6.
                     Το προσωπικό, εκτός του/-ων αναπληρωτή/-ων διευθυντή/-ών επιλέγεται και διορίζεται από τον διευθυντή.

               7.
                     Πέραν της διαδικασίας επιλογής, κάθε επίσημος διορισμός προϋποθέτει πιστοποιητικό από ειδικευμένο γιατρό που ορίζεται από τον διευθυντή,, το οποίο βεβαιώνει ότι ο διοριζόμενος διαθέτει το επίπεδο σωματικής ικανότητας που απαιτείται για τη θέση.

               8.
                     Όλοι οι διορισμοί είναι ορισμένου χρόνου, υπόκεινται σε δοκιμαστική περίοδο σύμφωνα με τον παρόντα εσωτερικό κανονισμό και δύνανται να ανανεωθούν.

               9.
                     Για κάθε θέση ορίζεται δοκιμαστική περίοδος διάρκειας έξι μηνών από τον διορισμό..

               9.1.
                     Ο τυχόν χρόνος προηγούμενης υπηρεσίας στη Γραμματεία ως μόνιμου υπαλλήλου μπορεί να λογιστεί, πλήρως ή εν μέρει, ως δοκιμαστική περίοδος. Αυτό ισχύει στην περίπτωση που οι βασικές υποχρεώσεις βάσει της περιγραφής των καθηκόντων της προηγούμενης θέσης και της θέσης στην οποία διορίστηκε ο υπάλληλος σύμφωνα με τον παρόντα εσωτερικό κανονισμό συμπίπτουν.

               9.2.
                     Κατά τον πέμπτο μήνα της δοκιμαστικής περιόδου , ο αμέσως ιεραρχικά ανώτερος του υπαλλήλου συντάσσει έκθεση σχετικά με τις ικανότητες, την απόδοση και τη συμπεριφορά του. Στην έκθεση προτείνεται:

               α)
                     η επικύρωση του διορισμού του υπαλλήλου·

               β)
                     η επέκταση της δοκιμαστικής περιόδου για άλλους έξι μήνες κατ’ ανώτατο όριο· ή

               γ)
                     η λύση της σύμβασής του.

               9.3.
                     Η έκθεση διαβιβάζεται στον διευθυντή πριν από το τέλος του πέμπτου μήνα για λήψη απόφασης.

               10.
                     Η δοκιμαστική περίοδος θεωρείται τμήμα της συνολικής διάρκειας του διορισμού.

               11.
                     Κατόπιν πρότασης οποιουδήποτε συμβαλλόμενου μέρους, ο διευθυντής, σε διαβούλευση με την Ευρωπαϊκή Επιτροπή, δύναται να διορίσει αποσπασθέντα από το εν λόγω συμβαλλόμενο μέρος για διάστημα έως και τριών ετών, υπό την επιφύλαξη των διοικητικών και οικονομικών δυνατοτήτων. Ο διευθυντής καταρτίζει λεπτομερείς κανόνες όσον αφορά το καθεστώς των αποσπασθέντων.

               Διαφάνεια και διαδικασία πρόσληψης

               12.
                     Η Γραμματεία δρομολογεί τη διαδικασία πρόσληψης δημοσιεύοντας προκήρυξη πλήρωσης θέσης στην οποία προσδιορίζονται τα κριτήρια όσον αφορά τις γενικές και ειδικές ικανότητες και τα βασικά προσόντα που απαιτούνται, καθώς και την πιθανή διάρκεια απασχόλησης, τα καθήκοντα και τα κύρια στάδια της διαδικασίας επιλογής.

               13.
                     Κάθε προκήρυξη πλήρωσης θέσης δημοσιεύεται στην αγγλική γλώσσα στον ιστότοπο της Γραμματείας, καθώς και στον διεθνή και ειδικό Τύπο τουλάχιστον δύο μήνες πριν από την έναρξη της σχετικής διαδικασίας επιλογής. Οι πληροφορίες διανέμονται επίσης σε όλα τα συμβαλλόμενα μέρη.

               14.
                     Ο διευθυντής δύναται να προσδιορίζει θέματα που υπόκεινται σε κανόνες εμπιστευτικότητας, τα οποία ανακοινώνονται μόνο στους προεπιλεγέντες υποψηφίους. Εντούτοις, τα θέματα αυτά δεν μπορούν να αφορούν την περιγραφή των καθηκόντων αυτή καθεαυτή.

               15.
                     Στο πλαίσιο της διαδικασίας επιλογής, ο διευθυντής επικουρείται από επιτροπή επιλογής, η οποία απαρτίζεται από τουλάχιστον τέσσερα μέλη: τον διευθυντή, έναν εκπρόσωπο της Προεδρίας και δύο εκπροσώπους της Ευρωπαϊκής Επιτροπής. Στην επιτροπή επιλογής μπορεί να περιλαμβάνονται επίσης άλλα μέλη του προσωπικού της Γραμματείας. Σε ειδικές περιπτώσεις, ιδίως όσον αφορά τις διαδικασίες επιλογής εμπειρογνωμόνων, μπορεί να οριστεί ένα πρόσθετο εξωτερικό μέλος κατόπιν πρότασης της Ευρωπαϊκής Επιτροπής.

               16.
                     Η επιτροπή επιλογής αξιολογεί τις αιτήσεις και αποφασίζει, για κάθε κενή θέση, την κατάρτιση καταλόγου των προεπιλεγέντων υποψηφίων που πληρούν τα κριτήρια επιλεξιμότητας και ανταποκρίνονται καλύτερα στα κριτήρια επιλογής που απαιτούνται βάσει της προκήρυξης πλήρωσης θέσης.

               17.
                     Η επιτροπή επιλογής καλεί για συνέντευξη τους προεπιλεγέντες υποψηφίους.

               18.
                     Εφόσον η επιτροπή επιλογής το κρίνει σκόπιμο, δύναται να αποφασίσει να προσκαλέσει τους προεπιλεγέντες υποψηφίους σε γραπτές εξετάσεις που θα πραγματοποιηθούν τις ίδιες ημέρες με τις συνεντεύξεις. Το περιεχόμενο των εξετάσεων ορίζεται σύμφωνα με τον βαθμό και το προφίλ της δημοσιευθείσας θέσης. Οι γραπτές εξετάσεις, οι οποίες είναι προσαρμοσμένες στο προφίλ της θέσης, περιλαμβάνουν τουλάχιστον τα εξής στοιχεία: γενικές ικανότητες και γλωσσικές δεξιότητες στον βαθμό που απαιτείται για την εκτέλεση των καθηκόντων και ειδικές ικανότητες όσον αφορά τα σχετικά προφίλ, καθώς και αξιολόγηση της ποιότητας της γραπτής έκφρασης και παρουσίασης.

               19.
                     Βάσει του καταλόγου των προεπιλεγέντων υποψηφίων, ο διευθυντής μπορεί να καταρτίσει πίνακα προσλήψεων. Ο εν λόγω πίνακας προσλήψεων ισχύει για έως και 12 μήνες από την ημερομηνία κατάρτισής του και η ισχύς του μπορεί να παραταθεί με απόφαση του διευθυντή.

               20.
                      Όλα τα αποτελέσματα της διαδικασίας επιλογής αποτυπώνονται εγγράφως σε πρωτόκολλο, το οποίο υπογράφεται από τα μέλη της επιτροπής επιλογής. Οι υποψήφιοι ενημερώνονται για το αποτέλεσμα της διαδικασίας επιλογής.

               21.
                     Κάθε συμβαλλόμενο μέρος δικαιούται να λάβει αντίγραφο κάθε πρωτοκόλλου βάσει του σημείου 20 κατόπιν αιτήματος προς τον διευθυντή.

               Απαγόρευση των διακρίσεων

               22.
                     Απαγορεύεται κάθε διάκριση στο πλαίσιο της διαδικασίας επιλογής.

               23.
                     Όλες οι θέσεις είναι ανοικτές εξίσου σε γυναίκες και άνδρες, ανεξαρτήτως θρησκείας, ιθαγένειας, φυλής ή πεποιθήσεων.

               Ανταγωνισμός και επαγγελματισμός

               24.
                     Καμία συγκεκριμένη θέση δεν προορίζεται για συγκεκριμένα πρόσωπα και/ή υπηκόους συγκεκριμένου συμβαλλόμενου μέρους.

               25.
                     Κατά την πρόσληψη του προσωπικού, ο διευθυντής λαμβάνει ιδιαιτέρως υπόψη την ανάγκη να προσληφθούν άτομα που διαθέτουν τα υψηλότερα επίπεδα ικανότητας και ακεραιότητας. Κάθε περιγραφή καθηκόντων στις προκηρύξεις πλήρωσης θέσεων αναφέρει σαφώς τις τυπικές απαιτήσεις όσον αφορά την εκπαίδευση, την πείρα, τις γλωσσικές δεξιότητες κ.λπ.

               26.
                     Η πρόσληψη είναι ανοικτή στον ανταγωνισμό μεταξύ των εσωτερικών υποψήφιων και κάθε άλλου υποψήφιου, βάσει των προτύπων παροχής ίσων ευκαιριών. Μεταξύ υποψήφιων με ισότιμα προσόντα και πείρα, δίνεται προτεραιότητα στους εσωτερικούς υποψήφιους.

               IV.
                     ΣΥΝΘΗΚΕΣ ΕΡΓΑΣΙΑΣ ΤΩΝ ΥΠΑΛΛΗΛΩΝ

               27.
                     Ο διευθυντής είναι υπεύθυνος, σύμφωνα με τον προϋπολογισμό της Γραμματείας και σε συμμόρφωση με τους δημοσιονομικούς κανόνες και τις αποφάσεις των θεσμικών οργάνων δυνάμει της Συνθήκης, για την εξασφάλιση στους υπαλλήλους των απαραίτητων συνθηκών εργασίας όσον αφορά τον εξοπλισμό, τον χώρο εργασίας, την πρόσβαση σε διαθέσιμες πληροφορίες κ.λπ.

               28.
                     Όλοι οι υπάλληλοι της Γραμματείας δικαιούνται να ζητήσουν βελτίωση των συνθηκών εργασίας τους. Το αίτημα θα πρέπει να είναι δεόντως αιτιολογημένο. Σε περίπτωση που το αίτημα δεν μπορεί να εκπληρωθεί, ο διευθυντής ή οποιοδήποτε άλλο εξουσιοδοτημένο μέλος του προσωπικού παρέχει στον υπάλληλο σχετική έγγραφη απάντηση.

               29.
                     Ο διευθυντής δύναται να καταρτίσει εσωτερικό κανονισμό όσον αφορά τις συνθήκες εργασίας, σε συμφωνία με τις προαναφερθείσες αρχές.

               V.
                     ΓΕΩΓΡΑΦΙΚΗ ΙΣΟΡΡΟΠΙΑ ΤΟΥ ΠΡΟΣΩΠΙΚΟΥ

               30.
                     Ο διευθυντής μεριμνά, στο μέτρο του δυνατού και σύμφωνα με το συμφέρον της Γραμματείας, για την ισόρροπη κατανομή των θέσεων μεταξύ των υπηκόων των συμβαλλόμενων μερών.

               VI.
                     ΤΕΛΙΚΕΣ ΔΙΑΤΑΞΕΙΣ

               Ο παρόν εσωτερικός κανονισμός τίθεται σε ισχύ κατά την ημέρα της έγκρισής του από την Περιφερειακή Διοικούσα Επιτροπή.

               ΠΑΡΑΡΤΗΜΑ ΙΙΙ

               ΣΧΕΔΙΟ

               ΑΠΟΦΑΣΗ 2018/
                  ΤΗΣ ΠΕΡΙΦΕΡΕΙΑΚΗΣ ΔΙΟΙΚΟΥΣΑΣ ΕΠΙΤΡΟΠΗΣ ΤΗΣ ΚΟΙΝΟΤΗΤΑΣ ΜΕΤΑΦΟΡΩΝ

               της ...

               σχετικά με την έκδοση του κανονισμού υπηρεσιακής κατάστασης της Κοινότητας Μεταφορών

               Η ΠΕΡΙΦΕΡΕΙΑΚΗ ΔΙΟΙΚΟΥΣΑ ΕΠΙΤΡΟΠΗ ΤΗΣ ΚΟΙΝΟΤΗΤΑΣ ΜΕΤΑΦΟΡΩΝ,

               Έχοντας υπόψη τη Συνθήκη για την ίδρυση Κοινότητας Μεταφορών, και ιδίως το άρθρο 24 παράγραφος 1,

               ΑΠΟΦΑΣIΖΕΙ:

               Άρθρο μόνο

               Εγκρίνεται ο κανονισμός υπηρεσιακής κατάστασης της Κοινότητας Μεταφορών ο οποίος επισυνάπτεται στην παρούσα απόφαση.

               (τόπος) ..., (ημερομηνία) ... 2018.

                  Για την Περιφερειακή Διοικούσα Επιτροπή

                  [Ο Πρόεδρος][Η Πρόεδρος]

               ΠΡΟΣΑΡΤΗΜΑ:
               ΚΑΝΟΝΙΣΜΟΣ ΥΠΗΡΕΣΙΑΚΗΣ ΚΑΤΑΣΤΑΣΗΣ ΤΗΣ ΚΟΙΝΟΤΗΤΑΣ ΜΕΤΑΦΟΡΩΝ

               ΚΑΝΟΝΙΣΜΟΣ ΥΠΗΡΕΣΙΑΚΗΣ ΚΑΤΑΣΤΑΣΗΣ ΤΗΣ ΜΟΝΙΜΗΣ ΓΡΑΜΜΑΤΕΙΑΣ ΤΗΣ ΚΟΙΝΟΤΗΤΑΣ ΜΕΤΑΦΟΡΩΝ

               1. Σκοπός

               Ο παρών κανονισμός υπηρεσιακής κατάστασης καθορίζει τους όρους και τις προϋποθέσεις απασχόλησης των υπαλλήλων της Μόνιμης Γραμματείας της Κοινότητας Μεταφορών. Συνιστά αναπόσπαστο μέρος των ατομικών συμβάσεων εργασίας, εκτός εάν προβλέπεται διαφορετικά στον παρόντα κανονισμό υπηρεσιακής κατάστασης.

               2. Ορισμοί και εφαρμογή

               2.1 Ορισμοί

               (1)«Συμβαλλόμενα μέρη»: τα συμβαλλόμενα μέρη της Συνθήκης ίδρυσης της Κοινότητας Μεταφορών, τα οποία είναι η Ευρωπαϊκή Ένωση και τα συμβαλλόμενα μέρη της Νοτιοανατολικής Ευρώπης (Δημοκρατία της Αλβανίας, Βοσνία-Ερζεγοβίνη, πρώην Γιουγκοσλαβική Δημοκρατία της Μακεδονίας, Κοσσυφοπέδιο
                  1*, Μαυροβούνιο και Δημοκρατία της Σερβίας)·

               (2)«Διοικούσα Επιτροπή»: η Περιφερειακή Διοικούσα Επιτροπή της Κοινότητας Μεταφορών·

               (3)«Γραμματεία»: η Μόνιμη Γραμματεία της Κοινότητας Μεταφορών·

               (4)«Διευθυντής»: ο διευθυντής της Μόνιμης Γραμματείας της Κοινότητας Μεταφορών·

               (5)«Μέλη του προσωπικού»: όλοι οι υπάλληλοι της Γραμματείας, δηλαδή ο διευθυντής, οι αναπληρωτές διευθυντές και όλο το υπόλοιπο προσωπικό από τα συμβαλλόμενα μέρη , που εργάζεται μόνιμα στη Γραμματεία σύμφωνα με τον παρόντα κανονισμό υπηρεσιακής κατάστασης, καθώς και οι αποσπασμένοι εμπειρογνώμονες·

               (6)«Τοπικό προσωπικό»: άτομα, εκτός των υπαλλήλων της Γραμματείας, που προσλαμβάνονται από τη Γραμματεία στη Δημοκρατία της Σερβίας για την εκτέλεση τεχνικών εργασιών, όπως συντήρηση, καθαρισμός, οδήγηση κ.λπ.·

               (7)«Αποσπασμένοι εμπειρογνώμονες»: προσωπικό αποσπασμένο από κυβερνήσεις ή από διεθνείς οργανισμούς για την ανάληψη καθηκόντων στη Γραμματεία·

               (8)«Συμφωνία για την έδρα»: συμφωνία μεταξύ της Δημοκρατίας της Σερβίας και της Κοινότητας Μεταφορών όσον αφορά την έδρα της Μόνιμης Γραμματείας της Κοινότητας Μεταφορών·

               (9)«Εσωτερικός κανονισμός σχετικά με την πρόσληψη, τις συνθήκες εργασίας και τη γεωγραφική ισορροπία»: ο εσωτερικός κανονισμός σχετικά με την πρόσληψη, τους όρους εργασίας και τη γεωγραφική ισορροπία του προσωπικού της Μόνιμης Γραμματείας της Κοινότητας Μεταφορών που εκδόθηκε βάσει της απόφασης 2018/... της Περιφερειακής Διοικούσας Επιτροπής της Κοινότητας Μεταφορών·

               (10)«Ηθική παρενόχληση»: οποιαδήποτε καταχρηστική συμπεριφορά εκδηλώνεται επί ορισμένο χρονικό διάστημα κατά τρόπο επαναληπτικό ή συστηματικό με σωματικές πράξεις,, με προφορικό ή γραπτό λόγο, με χειρονομίες ή άλλες πράξεις που γίνονται με πρόθεση και θίγουν την προσωπικότητα, την αξιοπρέπεια ή τη φυσική ή ψυχολογική ακεραιότητα ενός προσώπου·

               (11)«Σεξουαλική παρενόχληση»: συμπεριφορά γενετήσιου χαρακτήρα, μη επιθυμητή από το πρόσωπο στο οποίο απευθύνεται και η οποία έχει ως στόχο ή αποτέλεσμα την προσβολή του ή τη δημιουργία ενός εκφοβιστικού, εχθρικού, προσβλητικού ή ενοχλητικού περιβάλλοντος. Η σεξουαλική παρενόχληση αντιμετωπίζεται ως διάκριση βάσει του φύλου.

               (12)«Παράπτωμα του διευθυντή»: περίπτωση κατά την οποία:

               α)ο διευθυντής προβαίνει σε μερική ή πλήρη κατακράτηση του μισθού και η καθυστέρηση υπερβαίνει τις 15 εργάσιμες ημέρες·

               β)ο διευθυντής παραβαίνει τους όρους εργασίας όπως αυτοί ορίζονται στη σύμβαση εργασίας. ή

               γ)ο διευθυντής διέπραξε βιαιοπραγία ή προέβη σε σοβαρή συκοφαντία εις βάρος μέλους του προσωπικού.

               «Παράπτωμα μέλους του προσωπικού»:

               α)αδικαιολόγητη άρνηση από πλευράς μέλους του προσωπικού να εκτελέσει συγκεκριμένα καθήκοντα που του ανέθεσε ο διευθυντής ή άλλος ιεραρχικά ανώτερός του, εφόσον το μέλος του προσωπικού έχει ήδη λάβει τουλάχιστον μια έγγραφη ειδοποίηση σχετικά με παρόμοια μη εκτέλεση καθηκόντων·

               β)τέλεση αδικήματος·

               γ)εγκατάλειψη της θέσης, δηλαδή απουσία του μέλους του προσωπικού χωρίς έγκριση ή χωρίς ικανοποιητική εξήγηση για διάστημα που υπερβαίνει τις 7 εργάσιμες ημέρες·

               δ)ηθική ή σεξουαλική παρενόχληση·

               ε)κάθε συμπεριφορά που αναμένεται ευλόγως να προξενήσει ή έχει προξενήσει σοβαρή ζημία στη δημόσια υπόληψη της Κοινότητας Μεταφορών·

               στ)κάθε εκμετάλλευση ή προσπάθεια εκμετάλλευσης της ιδιότητας του υπαλλήλου της Γραμματείας προς ίδιον όφελος· ή

               ζ)κάθε μορφή κατάχρησης πόρων της Κοινότητας Μεταφορών.

               2.2 Εφαρμογή

               α)Ο παρών κανονισμός υπηρεσιακής κατάστασης εφαρμόζεται σε όλα τα μέλη του προσωπικού και δεν εφαρμόζεται στο τοπικό προσωπικό.

               β)Για τους αποσπασμένους εμπειρογνώμονες ισχύουν ειδικές ρυθμίσεις που διέπονται από σύμβαση μεταξύ της Γραμματείας και της κυβέρνησης ή του διεθνούς οργανισμού από όπου αποσπάστηκαν. Ο διευθυντής αποφασίζει σε κάθε περίπτωση σε ποιον βαθμό ο παρών κανονισμός υπηρεσιακής κατάστασης ισχύει για τους αποσπασμένους εμπειρογνώμονες.

               3. Καθήκοντα, υποχρεώσεις και προνόμια

               3.1 Ο διεθνής χαρακτήρας της υπηρεσίας

               Αποδεχόμενα τον διορισμό τους, τα μέλη του προσωπικού δεσμεύονται να εκτελούν τα καθήκοντά τους και να ρυθμίσουν τη συμπεριφορά τους αποκλειστικά προς το συμφέρον της Κοινότητας Μεταφορών. Υπάγονται στην αρμοδιότητα του διευθυντή και ευθύνονται έναντί του κατά την άσκηση των καθηκόντων τους. Κατά την εκτέλεση των καθηκόντων τους δεν αναζητούν ούτε αποδέχονται οδηγίες από οποιαδήποτε κυβέρνηση, διεθνή οργανισμό ή άλλη αρχή ξένη προς την Κοινότητα Μεταφορών.

               3.2 Συμπεριφορά

               α) Τα μέλη του προσωπικού συμπεριφέρονται ανά πάσα στιγμή με τρόπο που αρμόζει στη διεθνές κύρος της Κοινότητας Μεταφορών. Τα προνόμια και οι ασυλίες που ισχύουν στο πλαίσιο της συμφωνίας για την έδρα παραχωρούνται για το συμφέρον της Κοινότητας Μεταφορών.

               β) Κατά την άσκηση των καθηκόντων τους και με την επιφύλαξη αντίθετης διάταξης του παρόντος, οι υπάλληλοι δεν ασχολούνται με καμία υπόθεση στην οποία έχουν άμεσο ή έμμεσο προσωπικό συμφέρον, ιδίως οικογενειακό ή οικονομικό, το οποίο ενδέχεται να θέσει σε κίνδυνο την ανεξαρτησία τους.

               γ) Υπάλληλοι οι οποίοι, κατά την άσκηση των καθηκόντων τους, τύχει να ασχοληθούν με υπόθεση όπως η προαναφερόμενη, ενημερώνουν αμέσως σχετικά τον διευθυντή. Ο διευθυντής λαμβάνει τα κατάλληλα μέτρα και δύναται, ιδίως, να απαλλάξει τον/την υπάλληλο από τον χειρισμό της εν λόγω υπόθεσης.

               δ) Οι υπάλληλοι δεν δύνανται να διατηρούν ή να αποκτούν, αμέσως ή εμμέσως, στις επιχειρήσεις που υπόκεινται στον έλεγχο της Κοινότητας Μεταφορών ή συναλλάσσονται με το εν λόγω θεσμικό όργανο, συμφέροντα τέτοιας φύσης και έκτασης που θα μπορούσαν να θέσουν σε κίνδυνο την ανεξαρτησία τους κατά την άσκηση των καθηκόντων τους.

               ε) Εάν υπάλληλος λάβει διαταγή την οποία θεωρεί αντικανονική ή εάν εκτιμά ότι από την εκτέλεσή της ενδέχεται να προκύψουν σοβαρές δυσχέρειες, ειδοποιεί σχετικά τον αμέσως ιεραρχικά ανώτερό του. Εάν ο αμέσως ιεραρχικά ανώτερος επιβεβαιώσει τη διαταγή, αλλά ο υπάλληλος κρίνει ότι η επιβεβαίωση αυτή δεν αποτελεί εύλογη απάντηση στους λόγους του προβληματισμού του, αναφέρει εγγράφως το θέμα στην αμέσως ανώτερη ιεραρχικά αρχή. Εάν η αμέσως ανώτερη ιεραρχικά αρχή επιβεβαιώσει τη διαταγή εγγράφως, ο υπάλληλος υποχρεούται να την εκτελέσει, εκτός εάν η διαταγή είναι προδήλως παράνομη ή αντιβαίνει στους ισχύοντες κανόνες ασφαλείας.

               Εάν ο αμέσως ιεραρχικά ανώτερος κρίνει ότι η διαταγή πρέπει να εκτελεσθεί αμέσως, ο υπάλληλος πρέπει να την εκτελέσει, εκτός εάν αυτή είναι προδήλως παράνομη ή αντιβαίνει στους ισχύοντες κανόνες ασφαλείας. Ο αμέσως ιεραρχικά ανώτερος υποχρεούται, εφόσον το ζητήσει ο υπάλληλος, να δίδει τέτοιες διαταγές εγγράφως.

               στ) Υπάλληλοι οι οποίοι, κατά την άσκηση των καθηκόντων τους ή σε σχέση με αυτά, λαμβάνουν γνώση γεγονότων βάσει των οποίων είναι δυνατόν να τεκμαίρεται η ύπαρξη πιθανής παράνομης δραστηριότητας, συμπεριλαμβανομένης απάτης ή δωροδοκίας, επιζήμιας για τα συμφέροντα της Κοινότητας Μεταφορών, ή συμπεριφοράς που αφορά την εκπλήρωση των επαγγελματικών καθηκόντων και που ενδεχομένως συνιστά σοβαρή παράβαση των υποχρεώσεων των υπαλλήλων των Μόνιμης Γραμματείας, ενημερώνουν αμελλητί τον διευθυντή τους ή, εφόσον το κρίνουν χρήσιμο, τον πρόεδρο της Περιφερειακής Διοικούσας Επιτροπής ή την Ευρωπαϊκή Υπηρεσία Καταπολέμησης της Απάτης (OLAF).

               ζ) Ο υπάλληλος δεν υφίσταται καμία δυσμενή συνέπεια εκ μέρους της Κοινότητας Μεταφορών για τη γνωστοποίηση των αναφερόμενων στα σημεία ε) και στ) πληροφοριών, εφόσον ενήργησε λογικά και έντιμα.

               3.3 Εξωτερικές δραστηριότητες

               α)
                     Τα μέλη του προσωπικού δεν αναλαμβάνουν καμία δραστηριότητα που είναι ασύμβατη με την ορθή εκτέλεση των καθηκόντων τους ή ενδέχεται να προκαλέσει σύγκρουση μεταξύ προσωπικών συμφερόντων και συμφερόντων της Κοινότητας Μεταφορών ή να βλάψει τη φήμη της Κοινότητας Μεταφορών.

               β)
                     Οι υπάλληλοι δεν αναλαμβάνουν καμία αμειβόμενη δραστηριότητα εκτός της Κοινότητας Μεταφορών χωρίς προηγούμενη έγγραφη έγκριση του διευθυντή.

               γ)
                     Μέλη του προσωπικού που κατέχουν, άμεσα ή έμμεσα, μερίδιο σε εταιρεία που δραστηριοποιείται στον τομέα των μεταφορών, το οποίο τους επιτρέπει να ασκούν επιρροή στη διοίκηση της εταιρείας, ενημερώνουν εγγράφως τον διευθυντή σχετικά. Εάν πρόκειται για τον διευθυντή, αυτός ενημερώνει την προεδρία Διοικούσας Επιτροπής.

               3.4 Παρενόχληση

               Τα μέλη του προσωπικού απέχουν από κάθε μορφή ηθικής ή σεξουαλικής παρενόχλησης. Μέλος του προσωπικού που υπήρξε θύμα ηθικής ή σεξουαλικής παρενόχλησης δεν υφίσταται καμία επιβλαβή συνέπεια εκ μέρους της Γραμματείας. Μέλος του προσωπικού που έχει παράσχει στοιχεία για ηθική ή σεξουαλική παρενόχληση δεν υφίσταται καμία επιβλαβή συνέπεια εκ μέρους της Γραμματείας, υπό τον όρο ότι έχει ενεργήσει έντιμα.

               3.5 Χρήση και κοινοποίηση πληροφοριών

               Οι υπάλληλοι επιδεικνύουν την απαιτούμενη διακριτικότητα όσον αφορά όλα τα υπηρεσιακά ζητήματα. Δεν κοινοποιούν σε κανένα πρόσωπο μη δημοσιευμένες πληροφορίες που περιήλθαν σε γνώση τους λόγω της υπηρεσιακής τους θέσης παρά μόνον στο πλαίσιο της εκτέλεσης των καθηκόντων τους ή κατόπιν έγκρισης του διευθυντή, και ουδέποτε χρησιμοποιούν τις εν λόγω πληροφορίες για προσωπικό όφελος, συμπεριλαμβανομένων οικονομικών πλεονεκτημάτων. Η υποχρέωση αυτή εξακολουθεί να δεσμεύει τα μέλη του προσωπικού μετά τη λήξη της θητείας τους.

               Τα μέλη του προσωπικού δεν δημοσιεύουν, δίνουν προς δημοσίευση ή βοηθούν στη δημοσίευση οποιουδήποτε υλικού της Κοινότητας Μεταφορών ούτε εκφωνούν δημόσιες ομιλίες για λογαριασμό της Κοινότητας Μεταφορών, παρά μόνον στο πλαίσιο της άσκησης των καθηκόντων τους ή κατόπιν έγκρισης του διευθυντή.

               Η επίσημη επικοινωνία για λογαριασμό της Κοινότητας Μεταφορών διεξάγεται από τον διευθυντή ή από ρητώς εξουσιοδοτημένους υπαλλήλους.

               3.6 Δικαιώματα κυριότητας και χρήση εξοπλισμού τεχνολογίας πληροφοριών

               α) Όλα τα δικαιώματα, περιλαμβανομένων των δικαιωμάτων κυριότητας, πνευματικής ιδιοκτησίας και ευρεσιτεχνίας, που συνδέονται με οιαδήποτε εργασία πραγματοποιήθηκε από μέλη του προσωπικού κατά την άσκηση των υπηρεσιακών τους καθηκόντων, εκχωρούνται στην Κοινότητα Μεταφορών.

               β) Όλοι οι πόροι που διατίθενται στα μέλη του προσωπικού της Κοινότητας Μεταφορών για τον σκοπό της εκπλήρωσης των αρμοδιοτήτων τους, στα οποία περιλαμβάνονται, μεταξύ άλλων, αντικείμενα, έγγραφα, σημειώματα και αλληλογραφία, πρέπει να χρησιμοποιούνται αποκλειστικά γι’ αυτόν τον σκοπό.

               γ) Κατά τη χρήση των πληροφορικών συστημάτων της Κοινότητας Μεταφορών, τα μέλη του προσωπικού δεν λαμβάνουν κατόπιν αιτήματος ούτε διαδίδουν παράνομο υλικό ή περιεχόμενο που μπορεί να ζημιώσει την υπόληψη της Κοινότητας Μεταφορών.

               3.7 Τιμητικές διακρίσεις και δωρεές

               α)Σε σχέση με τα καθήκοντά τους, τα μέλη του προσωπικού δεν αποδέχονται ή προσφέρουν τιμητική διάκριση, παράσημο, εύνοια, δωρεά ή αμοιβή από/προς οποιαδήποτε κυβέρνηση, διεθνή οργανισμό ή οποιαδήποτε άλλη πηγή εκτός της Γραμματείας, που είναι ασύμβατη με τη θέση τους ως υπαλλήλων διεθνούς οργανισμού. Τα μέλη του προσωπικού που προσφέρουν ή λαμβάνουν τιμητική διάκριση, παράσημο, εύνοια, δωρεά ή αμοιβή αναφέρουν αμέσως το γεγονός αυτό στον διευθυντή. Οι δωρεές που λαμβάνονται από μέλη του προσωπικού στο πλαίσιο της υπηρεσιακής τους ιδιότητας περιέρχονται στην κυριότητα της Κοινότητας Μεταφορών, φυλάσσονται στους χώρους της Γραμματείας και καταγράφονται σε ειδικά καταρτισθέντα κατάλογο.

               β)Η προηγούμενη παράγραφος δεν ισχύει για χαμηλής αξίας αντικείμενα τα οποία είναι προφανές από τη φύση τους ότι προσφέρονται στο πλαίσιο της συνήθους εκδήλωσης φιλοξενίας, όπως στυλογράφοι, τσάντες, χαρτοφύλακες κ.λπ.

               4. Πρόσληψη

               4.1 Κανόνες πρόσληψης

               Τα μέλη του προσωπικού προσλαμβάνονται σύμφωνα με τον εσωτερικό κανονισμό σχετικά με την πρόσληψη, τις συνθήκες εργασίας και τη γεωγραφική ισορροπία.

               4.2 Απαιτήσεις

               α)Βασικό κριτήριο για την πρόσληψη του προσωπικού είναι η ανάγκη διασφάλισης των υψηλών προτύπων ικανότητας, αποτελεσματικότητας και ακεραιότητας που απαιτεί η Κοινότητα Μεταφορών.

               β)Για την πρόσληψη ενός μέλους του προσωπικού απαιτείται τουλάχιστον:

               επίπεδο μεταδευτεροβάθμιας εκπαίδευσης πιστοποιούμενο από δίπλωμα/πτυχίο ή επίπεδο δευτεροβάθμιας εκπαίδευσης πιστοποιούμενο από δίπλωμα/πτυχίο το οποίο παρέχει πρόσβαση στη μεταδευτεροβάθμια εκπαίδευση και σχετική επαγγελματική πείρα τουλάχιστον πέντε ετών ή, οσάκις δικαιολογείται από το συμφέρον της υπηρεσίας, επαγγελματική κατάρτιση ή επαγγελματική πείρα ισοδύναμου επιπέδου·

               είτε επίπεδο εκπαίδευσης που αντιστοιχεί σε ολοκληρωμένες πανεπιστημιακές σπουδές τουλάχιστον τριών ετών, πιστοποιούμενο από δίπλωμα/πτυχίο είτε, οσάκις δικαιολογείται από το συμφέρον της υπηρεσίας, επαγγελματική κατάρτιση ή επαγγελματική πείρα ισοδύναμου επιπέδου·

               η ιθαγένεια κράτους μέλους της Ευρωπαϊκής Ένωσης ή ενός εκ των συμβαλλόμενων μερών της Νοτιοανατολικής Ευρώπης, όπως αυτά παρατίθενται στη Συνθήκη για την ίδρυση Κοινότητας Μεταφορών και πλήρη δικαιώματα υπηκόου·

               η εκπλήρωση τυχόν στρατιωτικών υποχρεώσεων βάσει της ισχύουσα νομοθεσίας περί στρατολογίας·

               τα εχέγγυα ήθους που απαιτούνται από το μέλος του προσωπικού για την άσκηση των καθηκόντων του· και

               πιστοποιητικό από ειδικευμένο γιατρό βάσει του οποίου το μέλος του προσωπικού διαθέτει την κατάσταση υγείας που απαιτείται για τη θέση.

               4.3 Σύμβαση εργασίας

               α)Οι όροι εργασίας του μέλους του προσωπικού διέπονται από σύμβαση εργασίας η οποία υπογράφεται από τον διευθυντή και το μέλος του προσωπικού. Οι συμβάσεις εργασίας του διευθυντής και των αναπληρωτών διευθυντών υπογράφονται από την προεδρία της Διοικούσας Επιτροπής.

               β)Η σύμβαση εργασίας αναφέρει τουλάχιστον:

               την ονομασία και την επίσημη διεύθυνση της Γραμματείας·

               το όνομα και την επίσημη διεύθυνση του μέλους του προσωπικού·

               τον τόπο πρόσληψης, δηλαδή τον τόπο συνήθους κατοικίας του μέλους του προσωπικού αμέσως πριν από την ανάληψη των καθηκόντων του στη Γραμματεία·

               την ημερομηνία έναρξης ισχύος του διορισμού·

               τη διάρκεια του διορισμού·

               τον συνήθη τόπο εργασίας·

               τον τίτλο της θέσης εργασίας·

               τις συνολικές αποδοχές που αντιστοιχούν στον διορισμό·

               τους όρους της δοκιμαστικής περιόδου·

               τη δικαιούμενη συνολική ετήσια άδεια·

               τον αριθμό ωρών εργασίας ανά εβδομάδα·

               και

               κατάλογο δικαιολογητικών, τα οποία επισυνάπτονται στη σύμβαση εργασίας, συμπεριλαμβανομένου του κανονισμού υπηρεσιακής κατάστασης, και τα οποία αφορούν τη ρύθμιση της εργασιακής σχέσης.

               4.4 Περιγραφή καθηκόντων

               α)Κάθε θέση στη Γραμματεία συνοδεύεται από περιγραφή καθηκόντων στην οποία διευκρινίζεται η εσωτερική κατάταξη της θέσης, ο δίαυλος αναφοράς, τα καθήκοντα και οι αρμοδιότητες και οι ικανότητες/προσόντα που απαιτούνται. Οι περιγραφές καθηκόντων εγκρίνονται από τον διευθυντή και επισυνάπτονται στη σύμβαση εργασίας.

               β)Ο διευθυντής δύναται, βάσει επαρκούς αιτιολόγησης, να αναστείλει οποιοδήποτε καθήκον ή αρμοδιότητα του μέλους του προσωπικού, χωρίς ωστόσο να θίγεται απαραίτητα ο μισθός του.

               4.5 Αντικατάσταση

               α)Ο διευθυντής δύναται να ορίσει τους αντικαταστάτες του σε περίπτωση απουσίας, για λόγους διοικητικής και οικονομικής διαχείρισης. Ο εν λόγω ορισμός δεν συνεπάγεται αυτόματη μεταφορά δικαιωμάτων όσον αφορά την εκτέλεση του προϋπολογισμού της Κοινότητας Μεταφορών.

               β)
                     Ο διευθυντής μπορεί να ορίσει αντικαταστάτες των μελών του προσωπικού σε περίπτωση απουσίας τους άνω των τριών εργάσιμων ημερών. Εντός αυτού του διαστήματος, το αρμόδιο μέλος του προσωπικού ορίζεται σε ad hoc βάση.

               4.6 Γενικές απαιτήσεις επιδόσεων

               α)Τα μέλη του προσωπικού ασκούν τα καθήκοντα και τις αρμοδιότητές τους ευσυνείδητα και ακολουθούν αυστηρά όλες τις οδηγίες και τις κατευθυντήριες γραμμές του διευθυντή και άλλων ιεραρχικά ανωτέρων ή εποπτευόντων. Τα μέλη του προσωπικού υποβάλλουν αναφορά στον διευθυντή όσον αφορά τις δραστηριότητές τους σε τακτική βάση.

               β)Ο διευθυντής δύναται να αναθέσει σε μέλος του προσωπικού, προσωρινά ή μόνιμα, καθήκοντα και αρμοδιότητες που αντιστοιχούν στο επίπεδο εκπαίδευσης και κατάρτισης και στις ικανότητές του και που αιτιολογούνται βάσει της σχετικής περιγραφής καθηκόντων.

               γ)Τα μέλη του προσωπικού δύνανται να υποβάλλουν εγγράφως τη διαφωνία τους όσον αφορά οποιαδήποτε ανάθεση θεωρούν ότι δεν συνάδει με τις απαιτήσεις βάσει του σημείου β) του παρόντος τμήματος.

               4.7 Αξιολόγηση επιδόσεων και διάλογος με τους υπαλλήλους

               α)Οι επιδόσεις κάθε μέλους του προσωπικού εξετάζονται ανά τακτά χρονικά διαστήματα και τουλάχιστον μία φορά ετησίως, σύμφωνα με τις αρχές της ικανότητας, της απόδοσης και της συμπεριφοράς στην υπηρεσία.

               β)
                     Οι εκθέσεις επιδόσεων, συμπεριλαμβανομένων παρατηρήσεων και συστάσεων, καταρτίζονται εγγράφως από τους αμέσως ιεραρχικά ανώτερους. Η ετήσια έκθεση παρουσιάζεται και συζητείται με το οικείο μέλος του προσωπικού, το οποίο δύναται να επισυνάψει σε αυτή παρατηρήσεις που θεωρεί συναφείς, την υπογράφει και τη χρονολογεί.

               4.8 Συμβάσεις και περίοδοι παράτασης

               α)Οι συμβάσεις και οι παρατάσεις αφορούν ορισμένο χρόνο ο οποίος προσδιορίζεται από τον διευθυντή και μπορεί να ανανεωθεί. Η σύμβαση ορισμένου χρόνου φέρει ημερομηνία λήξης η οποία αναγράφεται στη σύμβαση εργασίας. Η σύμβαση/παράταση ορισμένου χρόνου δεν συνεπάγεται καμία υποχρέωση ή δικαίωμα παράτασης / περαιτέρω παράτασης ή μετατροπής σε άλλη μορφή σύμβασης.

               β)Ο διευθυντής ενημερώνει εγγράφως το μέλος του προσωπικού τουλάχιστον 3 μήνες πριν από τη λήξη της σύμβασης εργασίας για το κατά πόσον θα του προταθεί ανανέωση της σύμβασης εργασίας και, εφόσον όντως προταθεί, υπό ποιους όρους. Το μέλος του προσωπικού στο οποίο προτείνεται ανανέωση ενημερώνει εγγράφως τον διευθυντή εντός 1 μήνα από την παραλαβή της σχετικά με την αποδοχή ή μη της πρότασης. Σε διαφορετική περίπτωση ο διευθυντής μπορεί να κρίνει ότι η πρόταση έχει απορριφθεί.

               4.9 Δοκιμαστική περίοδος

               α)
                     Οι συμβάσεις υπόκεινται σε δοκιμαστική περίοδο, όπως προβλέπεται στον εσωτερικό κανονισμό σχετικά με την πρόσληψη, τις συνθήκες εργασίας και τη γεωγραφική ισορροπία και επιπλέον όρους που μπορεί να προσδιορίζονται στη σύμβαση εργασίας.

               β)
                     Για τον σκοπό της δοκιμαστικής περιόδου , υπολογίζονται μόνο οι εργάσιμες ημέρες που όντως υπηρετήθηκαν κατά τη διάρκειά της. Σε περίπτωση απουσίας του μέλους του προσωπικού λόγω ασθενείας επί περισσότερες από δεκαπέντε εργάσιμες ημέρες, η δοκιμαστική περίοδος παρατείνεται αυτομάτως κατά τον αντίστοιχο αριθμό εργάσιμων ημερών τις οποίες δεν εργάστηκε.

               γ)Κατά τη διάρκεια της δοκιμαστικής περιόδου το μέλος του προσωπικού δύναται να καταγγείλει τη σύμβαση εργασίας με προειδοποίηση ενός μήνα.

               δ)Κατά τη διάρκεια της δοκιμαστικής περιόδου ο διευθυντής δύναται να καταγγείλει τη σύμβαση εργασίας με προειδοποίηση ενός μήνα, αν η εργασία του μέλους του προσωπικού κρίνεται ανεπαρκής. Ο διευθυντής μπορεί επίσης να καταγγείλει άμεσα τη σύμβαση εργασίας, υπό την προϋπόθεση ότι έχουν καταβληθεί όλοι οι οφειλόμενοι μισθοί, συμπεριλαμβανομένου αυτού που αντιστοιχεί στην περίοδο προειδοποίησης. Σε διαφορετική περίπτωση, οι επιδόσεις του μέλους του προσωπικού αξιολογούνται από τον ιεραρχικά ανώτερό του σύμφωνα με τα τμήματα 9.2 και 9.3 του εσωτερικού κανονισμού σχετικά με την πρόσληψη, τις συνθήκες εργασίας και τη γεωγραφική ισορροπία. Βάσει της έκθεσης αξιολόγησης επιδόσεων, ο διορισμός επικυρώνεται ή λύεται αμέσως ή η δοκιμαστική περίοδος παρατείνεται για άλλους έξι μήνες κατ’ ανώτατο όριο.

               ε)Αν ο διευθυντής δεν λάβει απόφαση έως το τέλος της δοκιμαστικής περιόδου , η σύμβαση λογίζεται ως επικυρωθείσα.

               5. Ωράριο εργασίας

               5.1 Καθορισμός του ωραρίου εργασίας

               α)
                     Η κανονική εργάσιμη εβδομάδα αποτελείται από 5 εργάσιμες ημέρες, από Δευτέρα έως Παρασκευή, 8 ωρών εργασίας την ημέρα για το προσωπικό πλήρους απασχόλησης, στις οποίες περιλαμβάνεται υποχρεωτικό ημίωρο διάλειμμα. Το προσωπικό αναλαμβάνει εργασία το αργότερο στις 9.00.

               β)
                     Το ωράριο εργασίας των αποσπασμένων εμπειρογνωμόνων ρυθμίζεται βάσει των συμβάσεων μεταξύ της Γραμματείας και της κυβέρνησης ή του διεθνούς οργανισμού από όπου αποσπάστηκαν, λαμβανομένων υπόψη των καθηκόντων τους κατά τη διάρκεια της απόσπασής τους στη Γραμματεία.

               γ)
                     Ο διευθυντής ορίζει κανόνες ευέλικτης χρήσης του ωραρίου εργασίας στο πλαίσιο της κανονικής εργάσιμης εβδομάδας.

               δ)
                     Καμία αποζημίωση δεν χορηγείται για ώρες εργασίας καθ’ υπέρβαση της καθιερωμένης εργάσιμης εβδομάδας, με εξαίρεση τα προβλεπόμενα στο σημείο ε) του παρόντος τμήματος.

               ε)
                     Μέλη του προσωπικού τα οποία, λόγω υπηρεσιακών αναγκών, έχουν λάβει άμεσα οδηγίες από τον εποπτεύοντά τους, κατόπιν έγκρισης του διευθυντή, να εργαστούν υπερωριακά και τα οποία το έχουν αποδεχθεί, λαμβάνουν αποζημίωση. Η αποζημίωση χορηγείται με τη μορφή άδειας απουσίας, με αναλογία 1 ώρα αδείας για κάθε ώρα υπερωριακής εργασίας. Για εργασία που εκτελείται μετά τις 8 μ.μ., στη διάρκεια του Σαββατοκύριακου ή επίσημων αργιών, η αναλογία αποζημίωσης είναι 1,5 ώρες ανά ώρα εργασίας. Οι υπάλληλοι τηρούν αρχείο των δεδουλευμένων υπερωριών, το οποίο πιστοποιείται από τον εποπτεύοντα που ζήτησε την υπερωριακή εργασία. Οι υπάλληλοι κάνουν χρήση της αποζημίωσης για υπερωριακή εργασία με τη μορφή άδειας απουσίας εντός δύο μηνών από την πραγματοποίηση της υπερωριακής εργασίας. Το δικαίωμα αποζημίωσης για υπερωριακή εργασία που δεν χρησιμοποιείται εντός αυτού του διαστήματος χάνεται. Σε κάθε περίπτωση, κάθε δικαίωμα αποζημίωσης για υπερωριακή εργασία το οποίο δεν χρησιμοποιείται έως το τέλος κάθε ημερολογιακού έτους χάνεται. Η υπερωριακή εργασία δεν υπερβαίνει τις 20 ώρες μηνιαίως, εκτός αν υφίσταται δέουσα αιτιολόγηση σε εξαιρετικές περιπτώσεις και με υπό την προϋπόθεση έγγραφης έγκρισης του διευθυντή.

               5.2 Εργασία με μειωμένο ωράριο

               α)Τα μέλη του προσωπικού δύνανται να ζητήσουν άδεια να εργάζονται με μειωμένο ωράριο. Ο διευθυντής μπορεί να παράσχει τη σχετική άδεια, εφόσον αυτό συμβιβάζεται με το συμφέρον της Γραμματείας. Τα μέλη του προσωπικού επιτρέπεται να εργάζονται με μειωμένο ωράριο στις ακόλουθες περιπτώσεις:

               - για να παρέχουν φροντίδα σε τέκνο ηλικίας κάτω των 9 ετών,

               - για να παρέχουν φροντίδα σε τέκνο ηλικίας 9 έως 12 ετών, εφόσον η μείωση του χρόνου εργασίας δεν υπερβαίνει το 20% του κανονικού χρόνου εργασίας,

               - για να παρέχουν φροντίδα σε σύζυγο, ανιόντα, κατιόντα, αδελφό ή αδελφή με σοβαρή ασθένεια ή αναπηρία,

               - για την παρακολούθηση επιμόρφωσης ή, από την ηλικία των 58 και μετά, κατά τα τελευταία πέντε έτη πριν από την συνταξιοδότηση.

               β)
                     Όταν η εργασία με μειωμένο ωράριο ζητείται για την παρακολούθηση επιμόρφωσης ή από το 58ο έτος της ηλικίας, ο διευθυντής δύναται να αρνηθεί ή να μεταθέσει την ημερομηνία έναρξης ισχύος της μόνο σε εξαιρετικές περιπτώσεις και για λόγους υπερισχύοντος συμφέροντος της υπηρεσίας. Όταν ένα τέτοιο δικαίωμα για χορήγηση άδειας ασκείται για την παροχή φροντίδας σε σύζυγο, κατιόντα, αδελφό ή αδελφή με σοβαρή ασθένεια ή αναπηρία ή για την παρακολούθηση επιμόρφωσης, η συνολική διάρκεια των διαστημάτων εργασίας με μειωμένο ωράριο περιορίζεται σε 6 μήνες για όλη τη διάρκεια εργασίας του μέλους του προσωπικού στη Γραμματεία.

               6. Λύση της σύμβασης εργασίας

               Η σύμβαση εργασίας μπορεί να λυθεί σύμφωνα με τους ακόλουθους όρους και στο πλαίσιο των ακόλουθων μορφών:

               (α)κατά τη διάρκεια της δοκιμαστικής περιόδου: με συστημένη επιστολή καταγγελίας της σύμβασης·

               (β)λόγω λήξης της διάρκειάς της: σύμφωνα με τους όρους που προβλέπονται στο τμήμα 4.8 σημείο β)·

               (γ)με αμοιβαία συναίνεση: με γραπτό σημείωμα που υπογράφεται από το μέλος του προσωπικού και τον διευθυντή·

               (δ)λόγω παραπτώματος του μέλους του προσωπικού: με συστημένη επιστολή καταγγελίας της σύμβασης·

               (ε)λόγω παραπτώματος του διευθυντή: με συστημένη επιστολή καταγγελίας της σύμβασης·

               (στ)λόγω μειωμένων επαγγελματικών επιδόσεων (ανεπάρκειας): με συστημένη επιστολή καταγγελίας της σύμβασης·

               (ζ)λόγω αναδιάρθρωσης και/ή έλλειψης πόρων: με συστημένη επιστολή καταγγελίας της σύμβασης·

               (η)για λόγους υγείας: με συστημένη επιστολή καταγγελίας της σύμβασης·

               (θ)λόγω συμπλήρωσης της ηλικίας συνταξιοδότησης: με συστημένη επιστολή καταγγελίας της σύμβασης·

               7. Πρόωρη λύση από τον μέλος του προσωπικού

               α)Το μέλος του προσωπικού δύναται να καταγγείλει της σύμβασης εργασίας του με προειδοποίηση δύο μηνών. Ο διευθυντής και το μέλος του προσωπικού δύνανται να συμφωνήσουν μικρότερο διάστημα προειδοποίησης και άλλους ειδικούς όρους της λύσης.

               β)Το μέλος του προσωπικού δύναται να καταγγείλει τη σύμβαση εργασίας χωρίς προειδοποίηση σε περίπτωση αποδεδειγμένου παραπτώματος του διευθυντή. Το δικαίωμα καταγγελίας της σύμβασης εργασίας γι’ αυτόν τον λόγο χάνεται δύο μήνες μετά τη διάπραξη του εν λόγω παραπτώματος.

               γ)Το μέλος του προσωπικού δύναται, κατόπιν προσκόμισης ιατρικού πιστοποιητικού, να καταγγείλει τη σύμβαση εργασίας του με προειδοποίηση ενός μήνα εάν η κατάσταση της υγείας του δεν επιτρέπει την περαιτέρω εκπλήρωση των καθηκόντων του. Το μέλος του προσωπικού δύναται να συμφωνήσει πρόωρη λύση με καταβολή πληρωμής για την αντίστοιχη περίοδο.

               8. Πρόωρη λύση από τον διευθυντή

               α)Ο διευθυντής δύναται να καταγγείλει τη σύμβαση εργασίας χωρίς προειδοποίηση σε περίπτωση αποδεδειγμένου παραπτώματος του μέλους του προσωπικού.

               β)Ο διευθυντής δύναται να καταγγείλει τη σύμβαση εργασίας με προειδοποίηση τριών μηνών σε περίπτωση αποδεδειγμένης έλλειψης επαρκών επαγγελματικών επιδόσεων σε σχέση με την περιγραφή καθηκόντων της σχετικής θέσης και τις ανατεθείσες εργασίες. Πριν από τη λήψη απόφασης για την εν λόγω λύση, ο διευθυντής απευθύνει έγγραφη κοινοποίηση με συγκεκριμένη αιτιολόγηση και παραχωρεί εύλογο διάστημα για βελτίωση των ικανοτήτων, το οποίο δεν μπορεί να είναι μικρότερο του ενός μήνα πραγματικής εργασίας. Ο διευθυντής ζητά επίσης έγγραφες διευκρινίσεις από τον μέλος του προσωπικού. Οι διευκρινίσεις διαβιβάζονται από το μέλος του προσωπικού εντός πέντε εργάσιμων ημερών μετά την παραλαβή του αιτήματος. Αν το μέλος του προσωπικού δεν προσκομίσει έγγραφες διευκρινίσεις εντός του καθορισθέντος χρονικού διαστήματος από την παραλαβή του αιτήματος, ο διευθυντής δύναται να λάβει απόφαση βάσει των υπόλοιπων διαθέσιμων στοιχείων.

               γ)Ο διευθυντής δύναται να καταγγείλει τη σύμβαση εργασίας κατόπιν απόφασης της Διοικούσας Επιτροπής που σχετίζεται με αναδιάρθρωση, ανεπάρκεια πόρων ή μείωση του προσωπικού. Στις περιπτώσεις αυτές το χρονικό διάστημα της προειδοποίησης για την καταγγελία της σύμβασης μπορεί να είναι μικρότερο των τριών μηνών.

               δ)Ο διευθυντής δύναται να καταγγείλει τη σύμβαση εργασίας το νωρίτερο 6 μήνες μετά τη διαπίστωση, βάσει πιστοποιητικού από ειδικευμένο γιατρό, ότι το μέλος του προσωπικού, για λόγους υγείας, έχει καταστεί οριστικά ανίκανο να παράσχει περαιτέρω υπηρεσία ανάλογη των προσόντων του. Η καταγγελία πραγματοποιείται με προειδοποίηση δύο μηνών. Ο διευθυντής δύναται να συμφωνήσει σε πρόωρη λύση με καταβολή πληρωμής για την αντίστοιχη περίοδο.

               ε)Ο διευθυντής δύναται να λύσει τη σύμβαση εργασίας χωρίς προειδοποίηση όταν το μέλος του προσωπικού συμπληρώσει την ηλικία συνταξιοδότησης.

               9. Μισθός, έξοδα μετακόμισης και ταξιδίου

               9.1 Μισθός

               α)Η μισθολογική κλίμακα που αντιστοιχεί στην κατάταξη των θέσεων στη Γραμματεία παρέχεται στο παράρτημα του παρόντος κανονισμού υπηρεσιακής κατάστασης και επανεξετάζεται τακτικά από τη Διοικούσα Επιτροπή για να διασφαλιστεί ότι εξακολουθεί να είναι ανταγωνιστική και συνάδει με τις απαιτήσεις της Γραμματείας.

               β)Ο μισθός καταβάλλεται σε μηνιαία βάση, 12 φορές τον χρόνο. Η αποζημίωση που προβλέπεται στη σύμβαση εργασίας περιλαμβάνει όλες τις αξιώσεις του μέλους του προσωπικού όσον αφορά αποδοχές, συμπεριλαμβανομένων, μεταξύ άλλων, των οδοιπορικών σύμφωνα με τον παρόντα κανονισμό υπηρεσιακής κατάστασης και άλλες σχετικές διατάξεις.

               9.2 Έξοδα ταξιδίου

               α)
                     Μέλος του προσωπικού που ταξιδεύει δεόντως εξουσιοδοτημένο για τις ανάγκες υπηρεσιακής αποστολής δικαιούται επιστροφή των εξόδων ταξιδίου και ημερήσια αποζημίωση, σύμφωνα με τους κανόνες περί μετακίνησης.

               β)
                     Οι μετακινήσεις αυτές μπορεί να πραγματοποιηθούν 1) λόγω διορισμού, 2) λόγω μετάθεσης σε άλλον τόπο εργασίας της Κοινότητας Μεταφορών, 3) λόγω άσκησης υπηρεσιακών καθηκόντων και 4) λόγω λύσης της σύμβασης εργασίας.

               9.3 Έξοδα μετακόμισης

               Η Κοινότητα Μεταφορών επιστρέφει τα έξοδα των προσλαμβανόμενων μελών του προσωπικού και των μελών των οικογενειών τους για μετακόμιση στην έδρα της Γραμματείας προκειμένου να αναλάβουν τη θέση τους και για επανεγκατάσταση στο τόπο πρόσληψής τους μετά τη λύση της σύμβασης εργασίας τους. Η Διοικούσα Επιτροπή καθορίζει λεπτομερείς κανόνες σχετικά με την επιστροφή των εξόδων μετακόμισης.

               10. Αργίες και άδεια

               10.1 Επίσημες αργίες

               Επίσημες αργίες είναι αυτές που προβλέπονται από την εθνική νομοθεσία του τόπου εργασίας. Ο διευθυντής καταρτίζει κατάλογο επίσημων αργιών στο τέλος κάθε ημερολογιακού έτους για το επόμενο έτος. Τα μέλη του προσωπικού δύνανται, με προηγούμενη έγκριση του διευθυντή, να ανταλλάξουν έως και τρεις ημέρες αργίας ανά έτος για προσωπικούς ή θρησκευτικούς λόγους. Ο διευθυντής διασφαλίζει ότι τέτοιου είδους ανταλλαγές δεν θίγουν τη λειτουργία της Γραμματείας.

               10.2 Ετήσια άδεια

               α)Τα μέλη του προσωπικού λαμβάνουν ετήσια άδεια που αντιστοιχεί σε δυόμιση εργάσιμες ημέρες ανά μήνα. Η ετήσια άδεια μπορεί να μεταφερθεί έως τις 31 Μαρτίου του έτους που έπεται του έτους στο οποίο αντιστοιχεί. Η μεταφερόμενη άδεια προηγούμενου έτους που δεν λαμβάνεται έως τις 31 Μαρτίου χάνεται.

               β)Η ετήσια άδεια μπορεί να λαμβάνεται με μορφή μιας ημέρας ή μισής ημέρας. Εγκρίνεται από τον διευθυντή σε συμφωνία με τον εποπτεύοντα. Ο διευθυντής, λαμβανομένων υπόψη των υπηρεσιακών αναγκών, παρέχει σε κάθε μέλος του προσωπικού τη δυνατότητα να λάβει την ετήσια άδεια που δικαιούται.

               γ)Η χρήση του δικαιώματος ετήσιας άδειας πραγματοποιείται εντός της περιόδου κοινοποίησης.

               10.3 Άδεια ασθενείας

               α)Στους υπαλλήλους χορηγείται άδεια ασθενείας η οποία δεν υπερβαίνει τους 6 μήνες σε διάστημα τριών συνεχόμενων ετών. Κατά τους τρεις πρώτους μήνες καταβάλλονται πλήρεις αποδοχές και κατά τους υπόλοιπους τρεις μήνες το ήμισυ των αποδοχών. Κατά κανόνα, δεν χορηγείται άδεια ασθενείας με αποδοχές άνω των τριών μηνών και άδεια ασθενείας με το ήμισυ των αποδοχών άνω των τριών μηνών σε διάστημα 12 συνεχόμενων μηνών.

               β)Μέλος του προσωπικού που απουσιάζει από την υπηρεσία λόγω ασθενείας για διάστημα άνω της μιας εργάσιμης ημέρας, υποβάλλει πιστοποιητικό γιατρού, στο οποίο αναφέρεται η πιθανή διάρκεια της ανικανότητάς του. Απουσίες κατά τις ημέρες Δευτέρα και Παρασκευή πρέπει να καλύπτονται από πιστοποιητικό γιατρού. Δεν μπορεί να χορηγηθεί άδεια ασθενείας χωρίς πιστοποιητικό γιατρού περισσότερες από δύο φορές ανά εξάμηνο.

               10.4 Άδεια μητρότητας

               α)
                     Οι γυναίκες μέλη του προσωπικού λαμβάνουν συνολικά 16 εβδομάδες άδειας μητρότητας με πλήρεις αποδοχές. Η άδεια μητρότητας μπορεί να αρχίσει το νωρίτερο 8 εβδομάδες πριν από την προβλεπόμενη ημερομηνία του τοκετού, με την υποβολή ιατρικού πιστοποιητικού στο οποίο αναφέρεται η προβλεπόμενη ημερομηνία του τοκετού. Σε περίπτωση σοβαρού κινδύνου είτε για τη μητέρα είτε για το παιδί, η άδεια μητρότητας μπορεί να αρχίσει νωρίτερα, με την προσκόμιση ιατρικού πιστοποιητικού που συστήνει τη χορήγηση άδειας μητρότητας νωρίτερα. Η άδεια μητρότητας μπορεί να αρχίσει το αργότερο 4 εβδομάδες πριν από την προβλεπόμενη ημερομηνίας του τοκετού.

               β)
                     Η άδεια λοχείας εκτείνεται σε διάστημα 8 εβδομάδων μετά την ημερομηνία του τοκετού. Το διάστημα αυτό παρατείνεται αναλόγως του διαστήματος άδειας μητρότητας που δεν χρησιμοποιήθηκε πριν από την ημερομηνία του τοκετού. Σε περίπτωση πρόωρου τοκετού, πολύδυμου τοκετού ή καισαρικής τομής, η άδεια λοχείας εκτείνεται σε διάστημα 12 εβδομάδων μετά την ημερομηνία του τοκετού.

               10.5 Άδεια για οικογενειακούς λόγους

               Τα μέλη του προσωπικού λαμβάνουν συνολικά ειδική άδεια 5 εργάσιμων ημερών με πλήρεις αποδοχές σε περίπτωση θανάτου συζύγου, τέκνου, γονέα ή άλλων στενών συγγενών που συγκατοικούν με το μέλος του προσωπικού.

               10.6 Ειδική άδεια μετ’ αποδοχών

               α)Τα μέλη του προσωπικού μπορούν να λάβουν ειδική άδεια μετ’ αποδοχών στις ακόλουθες περιπτώσεις:

               Γάμος μέλους του προσωπικού: πέντε συνεχόμενες ημέρες.

               Γάμος τέκνου: δύο συνεχόμενες ημέρες.

               Γέννηση τέκνου: 10 συνεχόμενες ημέρες, λαμβανόμενες μέσα στις δεκατέσσερις εβδομάδες που ακολουθούν την ημερομηνία γέννησης.

               Μετακόμιση του/ μέλους του προσωπικού: δύο συνεχόμενες ημέρες.

               β)Έως δέκα εργάσιμες ημέρες ειδικής άδειας ετησίως μπορούν να χορηγηθούν για επιμορφωτικούς σκοπούς προς όφελος της Κοινότητας Μεταφορών.

               10.7 Ειδική άδεια άνευ αποδοχών

               Στους υπαλλήλους μπορεί να χορηγηθεί, κατ’ εξαίρεση, ειδική άδεια άνευ αποδοχών, κατά την κρίση του διευθυντή,ο οποίος λαμβάνει υπόψη το συμφέρον της Γραμματείας. Ο διευθυντής αποφασίζει σχετικά με τους όρους και το διάστημα της ειδικής άδειας άνευ αποδοχών σε κάθε μεμονωμένη περίπτωση βάσει της αίτησης του/μέλους του προσωπικού, λαμβάνοντας συγχρόνως υπόψη το συμφέρον της Γραμματείας.

               10.8 Γονική άδεια

               Τα μέλη του προσωπικού λαμβάνουν δύο εργάσιμες ημέρες αδείας ανά έτος για κάθε τέκνο.

               10.9 Άδεια μετάβασης στον τόπο καταγωγής

               Τα μέλη του προσωπικού λαμβάνουν δύο ημέρες άδειας ανά έτος για να μεταβούν στον τόπο πρόσληψης, εκτός εάν ο τόπος πρόσληψης συμπίπτει με την έδρα της Γραμματείας.

               10.10 Άδεια λόγω υπηρεσίας

               Τα μέλη του προσωπικού λαμβάνουν μια εργάσιμη ημέρα ανά έτος ανά πενταετία υπηρεσίας στη Γραμματεία.

               10.11 Αδικαιολόγητη απουσία

               Η αδικαιολόγητη απουσία από την υπηρεσία αφαιρείται από τον τυχόν χρόνο υπερωριακής εργασίας του μέλους του προσωπικού ή από την ετήσια άδεια που δικαιούται. Αν το μέλος του προσωπικού δεν διαθέτει υπόλοιπο κανονικής αδείας, δεν λαμβάνει πληρωμή για το διάστημα της αδικαιολόγητης απουσίας. Αυτό δεν αποκλείει τη λήψη πειθαρχικών μέτρων.

               11. Κανόνες συνταξιοδότησης

               Τα μέλη του προσωπικού συνταξιοδοτούνται στο τέλος της τελευταίας ημέρας του μήνα κατά τον οποίο συμπληρώνουν την ηλικία συνταξιοδότησης, σύμφωνα με τα ισχύοντα στον τόπο πρόσληψής τους.

               12. ΠΑΡΟΧΕΣ ΚΟΙΝΩΝΙΚΗΣ ΑΣΦΑΛΙΣΗΣ, ΣΥΝΤΑΞΕΙΣ ΚΑΙ ΑΣΦΑΛΕΙΑ ΑΝΑΠΗΡΙΑΣ

               α)Σύμφωνα με τη συμφωνία για την έδρα, οι υπάλληλοι και τα μέλη της οικογενείας τους δικαιούνται να συμμετέχουν σε οποιοδήποτε σύστημα κοινωνικής ασφάλισης της Δημοκρατίας της Σερβίας (υγείας, ανεργίας ή σύνταξης και αναπηρίας).

               β)Η Κοινότητα Μεταφορών μπορεί να συνεισφέρει στην ασφάλιση υγείας, ανεργίας, σύνταξης και αναπηρίας των υπαλλήλων και των μελών της οικογενείας τους, σύμφωνα με λεπτομερείς κανόνες που ορίζει η Διοικούσα Επιτροπή.

               13. Προσφυγή μέλους του προσωπικού

               Μέλος του προσωπικού δύναται να ενημερώσει εγγράφως τον διευθυντή -ή την προεδρία της Διοικούσας Επιτροπής όταν η καταγγελία αφορά τον διευθυντή- οσάκις θεωρεί ότι έχει αντιμετωπιστεί με τρόπο ασύμβατο προς τις διατάξεις του παρόντος κανονισμού υπηρεσιακής κατάστασης, τον εσωτερικό κανονισμό σχετικά με την πρόσληψη, τις συνθήκες εργασίας και τη γεωγραφική ισορροπία ή άλλους συναφείς κανόνες ή έχει υποστεί αδικαιολόγητη ή άδικη μεταχείριση από ιεραρχικά ανώτερο.

               14. Επιτροπή συνδιαλλαγής

               α)
                     Με την επιφύλαξη του τμήματος 15 του παρόντος κανονισμού υπηρεσιακής κατάστασης, κάθε διαφορά μεταξύ της Γραμματείας και των υπαλλήλων που αφορά τον παρόντα κανονισμό υπηρεσιακής κατάστασης, τον εσωτερικό κανονισμό σχετικά με την πρόσληψη, τις συνθήκες εργασίας και τη γεωγραφική ισορροπία ή άλλους συναφείς κανόνες παραπέμπεται, σε πρώτο βαθμό, στην επιτροπή συνδιαλλαγής.

               β)
                      Η επιτροπή συνδιαλλαγής απαρτίζεται από:

               έναν εκπρόσωπο της προεδρίας της Διοικούσας Επιτροπής στις συνεδριάσεις της επιτροπής συνδιαλλαγής·

               έναν εκπρόσωπο της προεδρίας της Διοικούσας Επιτροπής για την επόμενη θητεία·

               έναν εκπρόσωπο της Ευρωπαϊκής Επιτροπής.

               γ)
                     Η επιτροπή συνδιαλλαγής αποφασίζει κατά πλειοψηφία.

               δ)
                     Η Διοικούσα Επιτροπή θεσπίζει τους κανόνες της διαδικασίας ενώπιον της επιτροπής συνδιαλλαγής.

                15. Επίλυση διαφορών

               α)Κάθε διαφορά μεταξύ της Γραμματείας και των υπαλλήλων που αφορά τον παρόντα κανονισμό υπηρεσιακής κατάστασης, τον εσωτερικό κανονισμό σχετικά με την πρόσληψη, τις συνθήκες εργασίας και τη γεωγραφική ισορροπία ή άλλους συναφείς κανόνες επιλύεται από διαιτητή ο οποίος διορίζεται από τη Διοικούσα Επιτροπή.

               β)Ο διαιτητής λαμβάνει απόφαση επί της διαφοράς σύμφωνα με τον παρόντα κανονισμό υπηρεσιακής κατάστασης, τον εσωτερικό κανονισμό σχετικά με την πρόσληψη, τις συνθήκες εργασίας και τη γεωγραφική ισορροπία ή άλλους συναφείς κανόνες. Ζητήματα που αφορούν την ερμηνεία της Συνθήκης ίδρυσης της Κοινότητας Μεταφορών δεν εμπίπτουν στην αρμοδιότητα του διαιτητή.

               γ)Όλες οι διαδικασίες επίλυσης διαφορών λαμβάνουν χώρα στο Βελιγράδι και η γλώσσα των εν λόγω διαδικασιών είναι η αγγλική. Η Διοικούσα Επιτροπή θεσπίζει τους κανόνες επίλυσης διαφορών με σκοπό να εξασφαλίσει ταχεία διαδικασίας με εύλογο κόστος για τα μέρη.

               ΠΑΡΑΡΤΗΜΑ: Ενδεικτικοί μηνιαίοι μισθοί του προσωπικού της Μόνιμης Γραμματείας της Κοινότητας Μεταφορών

                        1.Θέση

                        2.Μηνιαίος μισθός σε ευρώ

                        Διευθυντής

                        8 000-10 000

                        Αναπληρωτής διευθυντής

                        6 000-7 000

                        Προϊστάμενος τμήματος

                        5 500-6 200

                        Εμπειρογνώμονας

                        4 500-5 000

                        Βοηθός διευθυντή

                        2 500

                        Γραμματέας

                        2 000

               ΠΑΡΑΡΤΗΜΑ IV

               ΣΧΕΔΙΟ

               ΑΠΟΦΑΣΗ 2018/
                  ΤΗΣ ΠΕΡΙΦΕΡΕΙΑΚΗΣ ΔΙΟΙΚΟΥΣΑΣ ΕΠΙΤΡΟΠΗΣ ΤΗΣ ΚΟΙΝΟΤΗΤΑΣ ΜΕΤΑΦΟΡΩΝ

               της ...

               σχετικά με την έγκριση προκήρυξης πλήρωσης θέσεων διευθυντή και αναπληρωτή διευθυντή στη Μόνιμη Γραμματεία της Κοινότητας Μεταφορών

               Η ΠΕΡΙΦΕΡΕΙΑΚΗ ΔΙΟΙΚΟΥΣΑ ΕΠΙΤΡΟΠΗ ΤΗΣ ΚΟΙΝΟΤΗΤΑΣ ΜΕΤΑΦΟΡΩΝ,

               Έχοντας υπόψη τη Συνθήκη για την ίδρυση της Κοινότητας Μεταφορών, και ιδίως το άρθρο 24 παράγραφος 1 και το άρθρο 30,

               ΑΠΟΦΑΣIΖΕΙ:

               Άρθρο μόνο

               (1)Εγκρίνεται η προκήρυξη πλήρωσης θέσης διευθυντή της Μόνιμης Γραμματείας της Κοινότητας Μεταφορών, η οποία επισυνάπτεται ως προσάρτημα 1 της παρούσα;ς απόφασης.

               (2)Εγκρίνεται η προκήρυξη πλήρωσης θέσης αναπληρωτή διευθυντή της Μόνιμης Γραμματείας της Κοινότητας Μεταφορών, η οποία επισυνάπτεται ως προσάρτημα 2 της παρούσας απόφασης.

               (τόπος) ..., (ημερομηνία) ... 2018.

                  Για την Περιφερειακή Διοικούσα Επιτροπή

                  [Ο Πρόεδρος][Η Πρόεδρος]

               ΠΡΟΣΑΡΤΗΜΑ 1: ΠΡΟΚΗΡΥΞΗ ΠΛΗΡΩΣΗΣ ΘΕΣΗΣ ΔΙΕΥΘΥΝΤΗ ΣΤΗ ΜΟΝΙΜΗ ΓΡΑΜΜΑΤΕΙΑ ΤΗΣ ΚΟΙΝΟΤΗΤΑΣ ΜΕΤΑΦΟΡΩΝ

               Μόνιμη Γραμματεία της Κοινότητας Μεταφορών

               Η Μόνιμη Γραμματεία της Κοινότητας Μεταφορών προκηρύσσει πρόσκληση πλήρωσης θέσης πλήρους απασχόλησης

               ΔΙΕΥΘΥΝΤΗ ΤΗΣ ΜΟΝΙΜΗΣ ΓΡΑΜΜΑΤΕΙΑΣ

               ΤΗΣ ΚΟΙΝΟΤΗΤΑΣ ΜΕΤΑΦΟΡΩΝ

                1. Η Μόνιμη Γραμματεία της Κοινότητας Μεταφορών

               Η Κοινότητα Μεταφορών είναι διεθνής οργανισμός που ιδρύθηκε με τη Συνθήκη για την ίδρυση Κοινότητας Μεταφορών («η Συνθήκη»), η οποία υπογράφτηκε στις 9 Οκτωβρίου 2017 και αποτελείται από τα ακόλουθα συμβαλλόμενα μέρη: Ευρωπαϊκή Ένωση, Αλβανία, Βοσνία-Ερζεγοβίνη, πρώην Γιουγκοσλαβική Δημοκρατία της Μακεδονίας, Κοσσυφοπέδιο*, Μαυροβούνιο και Σερβία.

               Η Κοινότητα Μεταφορών βασίζεται στην προοδευτική ενοποίηση των αγορών μεταφορών των συμβαλλομένων μερών της Νοτιοανατολικής Ευρώπης με την αγορά μεταφορών της Ευρωπαϊκής Ένωσης με βάση το σχετικό κεκτημένο, καθώς και με βάση τα πεδία των τεχνικών προτύπων, της διαλειτουργικότητας, της ασφάλειας και της προστασίας, της διαχείρισης της κυκλοφορίας, της κοινωνικής πολιτικής, των δημόσιων συμβάσεων και του περιβάλλοντος για όλους τους τρόπους μεταφορών πλην των αεροπορικών μεταφορών.

               Ως εκ τούτου, στόχος της Συνθήκης είναι η δημιουργία Κοινότητας Μεταφορών στον τομέα των οδικών, σιδηροδρομικών, εσωτερικών πλωτών και θαλάσσιων μεταφορών, καθώς και η ανάπτυξη του δικτύου μεταφορών μεταξύ της Ευρωπαϊκής Ένωσης και των συμβαλλομένων μερών της Νοτιοανατολικής Ευρώπης.

               Η Μόνιμη Γραμματεία της Κοινότητας Μεταφορών («η Γραμματεία») είναι ένα από τα θεσμικά όργανα που ιδρύθηκαν στο πλαίσιο της Συνθήκης. Δεδομένου ότι είναι το μόνο όργανο με μόνιμο προσωπικό, παρέχει διοικητική υποστήριξη στα άλλα θεσμικά όργανα της Κοινότητας Μεταφορών (Συμβούλιο Υπουργών, Περιφερειακή Διοικούσα Επιτροπή, τεχνικές επιτροπές και κοινωνικό φόρουμ), ενεργεί ως παρατηρητήριο των μεταφορών με σκοπό την παρακολούθηση των επιδόσεων της ενδεικτικής επέκτασης του κεντρικού και του εκτεταμένου δικτύου του ΔΕΔ-Μ στα Δυτικά Βαλκάνια και υποστηρίζει την υλοποίηση του θεματολογίου συνδεσιμότητας της πρωτοβουλίας των έξι των Δυτικών Βαλκανίων (WB6) με στόχο τη βελτίωση των συνδέσεων στα Δυτικά Βαλκάνια, καθώς και μεταξύ της περιοχής και της Ευρωπαϊκής Ένωσης.  Επίσης, εξετάζει την υλοποίηση των υποχρεώσεων στο πλαίσιο της Συνθήκης.

               *
                     Η ονομασία αυτή χρησιμοποιείται με επιφύλαξη των θέσεων ως προς το καθεστώς και συνάδει με την απόφαση 1244 (1999) του Συμβουλίου Ασφαλείας των Ηνωμένων Εθνών και τη γνώμη του Διεθνούς Δικαστηρίου σχετικά με τη διακήρυξη της ανεξαρτησίας του Κοσσυφοπεδίου.

               Η Γραμματεία διαθέτει αρχικό προσωπικό 18 εμπειρογνωμόνων (το οποίο μπορεί να αυξηθεί) και διαχειρίζεται τον προϋπολογισμό της Κοινότητας Μεταφορών ο οποίος ανέρχεται σε 1 626 000 EUR για το 2019.

               Η γλώσσα εργασίας της Κοινότητας Μεταφορών είναι η αγγλική.

               Η Γραμματεία εδρεύει στο Βελιγράδι.

               2. Η θέση του διευθυντή της Μόνιμης Γραμματείας

               Σύμφωνα με το άρθρο 30 της Συνθήκης και τον εσωτερικό κανονισμό της Κοινότητας Μεταφορών σχετικά με την πρόσληψη, τις συνθήκες εργασίας και τη γεωγραφική ισορροπία του προσωπικού της Μόνιμης Γραμματείας της Κοινότητας Μεταφορών που εκδόθηκε με την απόφαση 2018/… της Διοικούσας Επιτροπής της Κοινότητας Μεταφορών, ο διευθυντής της Μόνιμης Γραμματείας διορίζεται από την Περιφερειακή Διοικούσα Επιτροπή κατόπιν διαβούλευσης με το Συμβούλιο Υπουργών, βάσει πρότασης της Ευρωπαϊκής Επιτροπής. Η διάρκεια της θητείας του δεν υπερβαίνει τα τρία έτη και είναι ανανεώσιμη κατ’ ανώτατο όριο δύο φορές.

               Ο διευθυντής διευθύνει, διοικεί την Κοινότητα Μεταφορών και συνιστά τον νόμιμο εκπρόσωπο και το δημόσιο πρόσωπο της Κοινότητας Μεταφορών. Ο διευθυντής λογοδοτεί στην Περιφερειακή Διοικούσα Επιτροπή της Κοινότητας Μεταφορών.

               Ο διευθυντής ευθύνεται για τη συνολική διεύθυνση και διαχείριση της Γραμματείας. Θα πρέπει να διασφαλίζει, εντός του επιχειρησιακού και δημοσιονομικού πλαισίου που εγκρίνει η Περιφερειακή Διοικούσα Επιτροπή, την παροχή επαγγελματικών υπηρεσιών υψηλής ποιότητας από τη Γραμματεία για την επίτευξη των στόχων της Συνθήκης. Ευθύνεται για την ομαλή συνεργασία μεταξύ των θεσμικών οργάνων της Κοινότητας Μεταφορών, των φορέων και των ενδιαφερόμενων μερών, προς όφελος της επίτευξης των σκοπών της Κοινότητας Μεταφορών.

               Ο διευθυντής συνεργάζεται με τα συμβαλλόμενα μέρη της Νοτιοανατολικής Ευρώπης στη Συνθήκη, την Ευρωπαϊκή Επιτροπή, τα κράτη μέλη της ΕΕ, τους διεθνείς οργανισμούς μεταφορών, τους διεθνείς χρηματοοικονομικούς οργανισμούς, συμπεριλαμβανομένου του πλαισίου επενδύσεων για τα Δυτικά Βαλκάνια, και άλλα ενδιαφερόμενα μέρη προκειμένου να προωθήσει την ανάπτυξη και την ορθή λειτουργία των υποδομών μεταφορών στην περιοχή, σε συμφωνία με την επέκταση του διευρωπαϊκού δικτύου μεταφορών στα Δυτικά Βαλκάνια. Ο διευθυντής παρέχει επίσης στήριξη στα συμβαλλόμενα μέρη της Νοτιοανατολικής Ευρώπης προκειμένου να εφαρμόζουν τη νομοθεσία της ΕΕ στον τομέα των μεταφορών και άλλους σχετικούς τομείς που περιλαμβάνεται και επικαιροποιείται τακτικά στο πλαίσιο της Συνθήκης.

               Όπως προβλέπεται στο άρθρο 31 της Συνθήκης, κατά την άσκηση των καθηκόντων τους ο διευθυντής και το προσωπικό της Μόνιμης Γραμματείας ενεργούν με αμεροληψία και δεν ζητούν ούτε λαμβάνουν οδηγίες από συμβαλλόμενο μέρος. Προωθούν τα συμφέροντα της Κοινότητας Μεταφορών.

               Βασικά καθήκοντα του διευθυντή

               Στις αρμοδιότητες του διευθυντή περιλαμβάνονται:

               1.
                     η συνολική απόδοση και διαχείριση της Γραμματείας, των πόρων και του προσωπικού της.

               2.
                     η παροχή, προσωπικά αλλά και με τη βοήθεια άλλων υπαλλήλων της Γραμματείας, πλήρους διοικητικής υποστήριξης στο Συμβούλιο Υπουργών, την Περιφερειακή Διοικούσα Επιτροπή, τις τεχνικές επιτροπές και το κοινωνικό φόρουμ. Στην υποστήριξη αυτή περιλαμβάνεται η οργάνωση συνεδριάσεων σε συνεργασία με την προεδρία (σύνταξη εγγράφων και πρακτικών, ενημέρωση των συμμετεχόντων, παροχή βοήθειας στις συνεδριάσεις κ.λπ.).

               3.
                     η κατάρτιση και εκτέλεση του προϋπολογισμού, καθώς και η υποβολή ετήσιας έκθεσης για την εκτέλεση του προϋπολογισμού στην Περιφερειακή Διοικούσα Επιτροπή.

               4.
                     η συνεργασία με διεθνείς χρηματοοικονομικούς οργανισμούς, συμπεριλαμβανομένου του πλαισίου επενδύσεων για τα Δυτικά Βαλκάνια, και με διάφορους διεθνείς οργανισμούς στον τομέα των μεταφορών· η ανάπτυξη και ενίσχυση της συνεργασίας με οργανισμούς σχετικούς με τον τομέα των μεταφορών στην περιοχή, τόσο σε διμερές όσο και σε πολυμερές επίπεδο, η συμμετοχή σε διεθνείς και περιφερειακές διασκέψεις, η διενέργεια παρουσιάσεων και η προώθηση των στόχων της Συνθήκης γενικά.

               5.
                     η διασφάλιση ότι οι προσλήψεις στη Γραμματεία διενεργούνται σύμφωνα με τους σχετικούς κανόνες και ότι η Γραμματεία διαθέτει προσωπικό με υψηλά προσόντα για την εκπλήρωση των αρμοδιοτήτων της.

               6.
                     η σύσταση μηχανισμών συνεργασίας με αρχές στον τομέα των μεταφορών και άλλες αρμόδιες αρχές των συμβαλλόμενων μερών της Νοτιοανατολικής Ευρώπης και της ΕΕ και των κρατών μελών.

               7.
                     ο συντονισμός της κατάρτισης, αν και όχι κατ’ ανάγκη η σύνταξη, εκθέσεων και άλλων εγγράφων που σχετίζονται με τους στόχους της Συνθήκης και ζητούνται από την Περιφερειακή Διοικούσα Επιτροπή.

               8.
                     η διευκόλυνση του συντονισμού και της ανταλλαγής πληροφοριών μεταξύ των συμβαλλόμενων μερών.

               9.
                     η έγκριση και εποπτεία του σχεδίου επικοινωνίας της Γραμματείας.

               Επιπλέον, ο διευθυντής εκτελεί κάθε άλλο καθήκον που του ζητείται στο πλαίσιο των οδηγιών της Περιφερειακής Διοικούσας Επιτροπής.

               3. Κριτήρια επιλεξιμότητας

               Προκειμένου να ληφθούν υπόψη για τη φάση επιλογής, οι υποψήφιοι πρέπει να πληρούν τα ακόλουθα κριτήρια επιλεξιμότητας κατά την καταληκτική ημερομηνία υποβολής των αιτήσεων:

               - ιθαγένεια: να είναι πολίτες συμβαλλόμενου μέρους της Κοινότητας Μεταφορών ή κράτους μέλους της Ευρωπαϊκής Ένωσης.

               - πτυχίο ή δίπλωμα πανεπιστημίου: να κατέχουν πτυχίο πανεπιστημίου σύμφωνα με τα ακόλουθα:

               - επίπεδο εκπαίδευσης που αντιστοιχεί σε πλήρεις πανεπιστημιακές σπουδές πιστοποιούμενες με δίπλωμα/πτυχίο, εάν η κανονική διάρκεια της πανεπιστημιακής εκπαίδευσης είναι τέσσερα έτη ή περισσότερα, ή

               επίπεδο εκπαίδευσης που αντιστοιχεί σε ολοκληρωμένες πανεπιστημιακές σπουδές πιστοποιούμενες με δίπλωμα/πτυχίο και κατάλληλη επαγγελματική πείρα τουλάχιστον ενός έτους, εάν η κανονική διάρκεια της πανεπιστημιακής εκπαίδευσης είναι τουλάχιστον τριετής (η εν λόγω μονοετής επαγγελματική πείρα δεν μπορεί να συνυπολογιστεί στην απαιτούμενη κατωτέρω επαγγελματική πείρα μετά την απόκτηση του πανεπιστημιακού τίτλου).

               - επαγγελματική πείρα: να διαθέτουν τουλάχιστον 14ετή πείρα μετά την απόκτηση των ανωτέρω απαιτούμενων προσόντων.

               - σχετική επαγγελματική πείρα: από τη 14ετή επαγγελματική πείρα, τουλάχιστον 4 έτη να έχουν αποκτηθεί στον τομέα των μεταφορών, στην πολιτική ή στη νομοθεσία στον τομέα των μεταφορών.

               - διευθυντική πείρα: να διαθέτουν τουλάχιστον 4ετή επαγγελματική πείρα σε ανώτερη διευθυντική θέση.

               - γλώσσες: να έχουν άριστη γνώση της αγγλικής γλώσσας.

               - όριο ηλικίας: κατά τη λήξη της προθεσμίας υποβολής αιτήσεων, να είναι σε θέση να ολοκληρώσουν τριετή θητεία πριν από το τέλος του μήνα συμπλήρωσης του 66ου έτους ηλικίας.

               - Απαιτήσεις μετακίνησης: μέτριες έως υψηλές· κυρίως εντός της περιοχής της Νοτιοανατολικής Ευρώπης και στα θεσμικά όργανα της ΕΕ.

               4. Κριτήρια επιλογής:

               οι αιτήσεις θα αξιολογηθούν με βάση τα ακόλουθα κριτήρια επιλογής:

               1) διοικητικές ικανότητες

               Αποδεδειγμένη ικανότητα διοίκησης δημόσιου φορέα, σε στρατηγικό και επιχειρησιακό επίπεδο.

               Σημαντική πείρα στην ηγεσία και την κινητοποίηση ομάδων σε πολυπολιτισμικό περιβάλλον.

               Σημαντική πείρα στη διαχείριση δημοσιονομικών και χρηματοοικονομικών πόρων.

               2) τεχνικές γνώσεις

               Απαιτείται πτυχίο πανεπιστημίου στις οικονομικές, πολιτικές, νομικές επιστήμες, τις μεταφορές ή τη μηχανολογία και επιπλέον ο υποψήφιος πρέπει να έχει:

               ·εκτενή γνώση της ρυθμιστικής πολιτικής και πρακτικής στον τομέα των μεταφορών.

               ·η γνώση και/ή η πείρα στον τομέα των μεταφορών σε ένα εκ των συμβαλλόμενων μερών θα θεωρηθεί πλεονέκτημα.

               ·ικανότητα να αναπτύσσει ένα στρατηγικό όραμα για τη Γραμματεία της Κοινότητας Μεταφορών.

               ·η γνώση των πολιτικών και διαδικασιών της ΕΕ, ιδίως της πολιτικής της ΕΕ στον τομέα των μεταφορών, θα θεωρηθεί πλεονέκτημα.

               ·επαγγελματική πείρα που αποκτήθηκε στην περιοχή της Νοτιοανατολικής Ευρώπης και/ή σε συνεργασία με την περιοχή θα θεωρηθεί πλεονέκτημα.

               3) επικοινωνία

               ·Άριστη ικανότητα προφορικής και γραπτής επικοινωνίας με το κοινό και συνεργασίας με τα ενδιαφερόμενα μέρη (με ευρωπαϊκές, διεθνείς, εθνικές και τοπικές αρχές, διεθνείς οργανισμούς κ.λπ.).

               ·Ευχέρεια στις διαπροσωπικές σχέσεις και ικανότητα δημιουργίας και διατήρησης αποτελεσματικών σχέσεων συνεργασίας στο πλαίσιο ενός πολυπολιτισμικού οργανισμού και με τα συμβαλλόμενη μέρη, τα όργανα της Συνθήκης και τα ενδιαφερόμενα μέρη που έχουν συμφέρον να εφαρμόσουν τη Συνθήκη.

               ·Άριστες διαπραγματευτικές ικανότητες.

               ·Άριστη γνώση της αγγλικής γλώσσας, σε προφορικό και γραπτό επίπεδο. Η γνώση μιας επίσημης γλώσσας των συμβαλλόμενων μερών θεωρείται πλεονέκτημα.

               4) διεθνής πείρα και γνώση της ΕΕ

               ·Εις βάθος γνώση των οργάνων της ΕΕ και του τρόπου λειτουργίας και αλληλεπίδρασής τους, καθώς και των ενωσιακών πολιτικών και των διεθνών δραστηριοτήτων που σχετίζονται με τις δραστηριότητες της Κοινότητας Μεταφορών.

               ·Επαγγελματική πείρα που αποκτήθηκε στο πλαίσιο ευρωπαϊκών και/ή διεθνών οργανισμών θεωρείται πλεονέκτημα.

               5. Ανεξαρτησία και δήλωση συμφερόντων

               Ο διευθυντής θα κληθεί να υποβάλει δήλωση δέσμευσης ότι θα ενεργεί με αμεροληψία για το δημόσιο συμφέρον, καθώς και δήλωση σχετικά με οποιαδήποτε συμφέροντα ενδέχεται να θεωρηθεί ότι θέτουν σε κίνδυνο την ανεξαρτησία του. Οι υποψήφιοι πρέπει να επιβεβαιώσουν στην αίτησή τους την προθυμία τους να υποβάλουν τις εν λόγω δηλώσεις.

               6. Επιλογή και διορισμός

               Για τη διαδικασία επιλογής θα οριστεί επιτροπή επιλογής. Η εν λόγω επιτροπή θα καλέσει σε συνέντευξη τους υποψηφίους με τα προσόντα που ανταποκρίνονται καλύτερα στις απαιτήσεις της θέσης και έχουν επιλεγεί βάσει της αξίας τους σε σχέση με τη θέση και σε συνάρτηση με τα κριτήρια που καθορίστηκαν ανωτέρω. Οι υποψήφιοι που θα προεπιλέξει η επιτροπή επιλογής θα κληθούν κατόπιν για συνέντευξη με τον αρμόδιο Επίτροπο μεταφορών.

               Μετά τις εν λόγω συνεντεύξεις, η Επιτροπή θα προτείνει έναν υποψήφιο στην Περιφερειακή Διοικούσα Επιτροπή της Κοινότητας Μεταφορών. Η Περιφερειακή Διοικούσα Επιτροπή δύναται να ζητήσει ακρόαση του προτεινόμενου υποψηφίου πριν από τη λήψη της απόφασης διορισμού. Η Περιφερειακή Διοικούσα Επιτροπή θα αποφασίσει για την πρόσληψη του διευθυντή έπειτα από διαβούλευση με το Συμβούλιο Υπουργών.

               7. Ίσες ευκαιρίες

               Η Επιτροπή και η Κοινότητα Μεταφορών εφαρμόζουν πολιτική ίσων ευκαιριών και απαγόρευσης των διακρίσεων, σύμφωνα με τον εσωτερικό κανονισμό σχετικά με την πρόσληψη, τις συνθήκες εργασίας και τη γεωγραφική ισορροπία του προσωπικού της Μόνιμης Γραμματείας.

               8. Όροι εργασίας
                  2

               Ο διευθυντής προσλαμβάνεται ως υπάλληλος της Κοινότητας Μεταφορών για τριετή θητεία, με εξάμηνη δοκιμαστική περίοδο . Η σύμβαση δύναται να ανανεωθεί για διαδοχικές τριετίες, αναλόγως των επιδόσεων και με την επιφύλαξη της απόφασης της Περιφερειακής Διοικούσας Επιτροπής.

               Τόπος εργασίας είναι το Βελιγράδι, όπου εδρεύει η Μόνιμη Γραμματεία της Κοινότητας Μεταφορών.

               Η αποζημίωση είναι ανάλογη των προσόντων και της πείρας του επιτυχόντος υποψηφίου, αντίστοιχη της εμπειρίας και του μορφωτικού επιπέδου. Ο ετήσιος μισθός κυμαίνεται μεταξύ 96 000 EUR και 120 000 EUR, αναλόγως του επιπέδου πείρας
                  3
               .

               Η διαθεσιμότητα το συντομότερο δυνατό θα θεωρηθεί πλεονέκτημα.

               9. Διαδικασία υποβολής αίτησης

               Για να είναι έγκυρες οι αιτήσεις, οι υποψήφιοι θα πρέπει να καταθέσουν:

               (1)επιστολή εκδήλωσης ενδιαφέροντος·

               (2)βιογραφικό σημείωμα στην αγγλική γλώσσα. Το βιογραφικό σημείωμα θα πρέπει κατά προτίμηση να είναι σε μορφότυπο βιογραφικού σημειώματος Europass
                  4
               .  Το βιογραφικό σημείωμα πρέπει απαραιτήτως να αναφέρεται στις απαιτήσεις της θέσης εργασίας που απαριθμούνται στην παρούσα προκήρυξη πλήρωσης θέσης και να επεξηγεί τον τρόπο με τον οποίο, ο υποψήφιος, κατά την άποψη του, πληροοί τουλάχιστον καθεμία από τις δεξιότητες και ικανότητες που αναφέρονται στην προκήρυξη.

               και

               ■
                     επικυρωμένα αντίγραφα διπλωμάτων/πτυχίων ή πιστοποιητικών σπουδών

               ■
                     αντίγραφο διαβατηρίου / δελτίου ταυτότητας

               ■
                     βεβαιώσεις προϋπηρεσίας από εργοδότες, βεβαιώσεις απασχόλησης ή συμβάσεις εργασίας

               ■
                     υπογεγραμμένη δήλωση με χρήση του εντύπου που επισυνάπτεται στο παράρτημα

               Οι ελλιπείς αιτήσεις θα απορρίπτονται.

               Για να διευκολυνθεί η διαδικασία επιλογής, η επικοινωνία με τους υποψηφίους αναφορικά με την παρούσα θέση πραγματοποιείται στην αγγλική γλώσσα.

               Οι αιτήσεις αποστέλλονται μέσω ηλεκτρονικού ταχυδρομείου στην ακόλουθη ηλεκτρονική ταχυδρομική θυρίδα: XXXMOVE @ec.europa.eu (η ηλεκτρονική ταχυδρομική θυρίδα θα δημιουργηθεί)

               Οι υποψήφιοι καλούνται να αναφέρουν εγγράφως στην παραπάνω διεύθυνση και χωρίς καθυστέρηση κάθε αλλαγή της διεύθυνσής τους.

               Αρμόδια πρόσωπα για περισσότερες πληροφορίες:

               xxxx

               10. Προθεσμία υποβολής αιτήσεων

               Οι αιτήσεις πρέπει να σταλούν μέσω ηλεκτρονικού ταχυδρομείου το αργότερο έως τις XXX (ημερομηνία ηλεκτρονικού μηνύματος).

               Η Επιτροπή διατηρεί το δικαίωμα να παρατείνει την προθεσμία υποβολής αιτήσεων για την πλήρωση της παρούσας θέσης με δημοσίευση στις ιστοσελίδες της Ευρωπαϊκής Επιτροπής και της Κοινότητας Μεταφορών.

               Οι υποψήφιοι που έχουν προεπιλεγεί θα ειδοποιηθούν για τον προγραμματισμό των συνεντεύξεων. Οι συνεντεύξεις θα πραγματοποιηθούν στις Βρυξέλλες, στο Βέλγιο.

               11. Σημαντικές πληροφορίες για τους υποψηφίους

               Υπενθυμίζεται στους υποψηφίους ότι οι εργασίες των επιτροπών επιλογής είναι εμπιστευτικές. Απαγορεύεται στους υποψηφίους ή σε άτομα που ενεργούν εξ ονόματός τους να έρθουν σε άμεση ή έμμεση επαφή με μέλη των εν λόγω επιτροπών.

               12. Προστασία δεδομένων προσωπικού χαρακτήρα

               Η Επιτροπή εξασφαλίζει ότι η επεξεργασία των προσωπικών δεδομένων των υποψηφίων γίνεται όπως απαιτείται από τον κανονισμό σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών. Αυτό ισχύει ιδίως όσον αφορά την εμπιστευτικότητα και την ασφάλεια των εν λόγω δεδομένων
                  5
               .

               ΠΡΟΣΑΡΤΗΜΑ: Δήλωση του αιτούντος / της αιτούσας

               Γλωσσικές ικανότητες:

               Μητρική γλώσσα: …………………………………………………………………

               Άλλες γλώσσες: ………………………………………………………………………………………………………

               ΔΗΛΩΣΗ ΤΟΥ ΑΙΤΟΥΝΤΟΣ /ΤΗΣ ΑΙΤΟΥΣΑΣ

               (1)Ο/Η κάτωθι υπογεγραμμένος/υπογεγραμμένη δηλώνω ότι οι πληροφορίες που περιέχονται στην παρούσα αίτηση και στα συνημμένα έγγραφα είναι ακριβείς και πλήρεις.

               (2)Δηλώνω ότι:

               α)Είμαι υπήκοος κράτους μέλους της Ευρωπαϊκής Ένωσης ή ενός εκ των συμβαλλόμενων μερών της Νοτιοανατολικής Ευρώπης, όπως αυτά παρατίθενται στη Συνθήκη για την ίδρυση Κοινότητας Μεταφορών και απολαμβάνω πλήρως τα δικαιώματά μου ως υπήκοος.

               β)Έχω εκπληρώσει τυχόν υποχρεώσεις τις οποίες υπέχω βάσει της νομοθεσίας περί στρατολογίας.

               γ)Διαθέτω τα απαιτούμενα εχέγγυα ήθους που αποδεικνύουν την καταλληλότητά μου για την άσκηση των προβλεπόμενων καθηκόντων.

               (3)Εφόσον μου ζητηθεί, θα προσκομίσω άμεσα δικαιολογητικά έγγραφα σχετικά με τα τρία σημεία 2) α., β. και γ. ανωτέρω και αναγνωρίζω ότι, εάν δεν προσκομίσω αυτά τα έγγραφα, η αίτησή μου δεν θα ληφθεί υπόψη.

               (4)Αντιλαμβάνομαι ότι τα ακόλουθα δικαιολογητικά έγγραφα είναι απαραίτητα για το παραδεκτό της αίτησής μου:

               α)έγγραφα που πιστοποιούν την ημερομηνία γέννησης, την ιθαγένεια και τον τόπο κατοικίας μου

               β)διπλώματα/πτυχία ή πιστοποιητικά σπουδών του απαιτούμενου επιπέδου

               γ)βεβαιώσεις προϋπηρεσίας από εργοδότες, βεβαιώσεις απασχόλησης ή συμβάσεις εργασίας

               (5)Δηλώνω ότι δεν μου έχει επιβληθεί ποινική ή πειθαρχική καταδικαστική απόφαση (από δημόσια υπηρεσία ή επαγγελματικούς φορείς) και δεν ασκείται επί του παρόντος εναντίον μου πειθαρχική ή ποινική διαδικασία.

               (6)Αντιλαμβάνομαι ότι τυχόν ψευδής δήλωση μπορεί να οδηγήσει σε ακύρωση της αίτησής μου ή, εφόσον κριθεί αναγκαίο, σε λύση της σύμβασης εργασίας με τη Μόνιμη Γραμματεία της Κοινότητας Μεταφορών.

               ………………………………….

                     …………………………………

                     Ημερομηνία

                     Υπογραφή

               ΠΡΟΣΑΡΤΗΜΑ 2: ΠΡΟΚΗΡΥΞΗ ΠΛΗΡΩΣΗΣ ΘΕΣΗΣ ΑΝΑΠΛΗΡΩΤΗ ΔΙΕΥΘΥΝΤΗΔΙΕΥΘΥΝΤΗ ΣΤΗ ΜΟΝΙΜΗ ΓΡΑΜΜΑΤΕΙΑ ΤΗΣ ΚΟΙΝΟΤΗΤΑΣ ΜΕΤΑΦΟΡΩΝ

               Μόνιμη Γραμματεία της Κοινότητας Μεταφορών

               Η Μόνιμη Γραμματεία της Κοινότητας Μεταφορών προκηρύσσει πρόσκληση πλήρωσης θέσης πλήρους απασχόλησης

               ΑΝΑΠΛΗΡΩΤΗ ΔΙΕΥΘΥΝΤΗ ΤΗΣ ΜΟΝΙΜΗΣ ΓΡΑΜΜΑΤΕΙΑΣ

               ΤΗΣ ΚΟΙΝΟΤΗΤΑΣ ΜΕΤΑΦΟΡΩΝ

               ΠΡΟΪΣΤΑΜΕΝΟΥ ΔΙΟΙΚΗΤΙΚΟΥ ΚΑΙ ΟΙΚΟΝΟΜΙΚΟΥ ΤΟΜΕΑ

               Θέση πλήρους απασχόλησης

               1. Η Μόνιμη Γραμματεία της Κοινότητας Μεταφορών

               Η Κοινότητα Μεταφορών είναι διεθνής οργανισμός που ιδρύθηκε με τη Συνθήκη για την ίδρυση Κοινότητας Μεταφορών («η Συνθήκη»), η οποία υπογράφτηκε στις 9 Οκτωβρίου 2017 και αποτελείται από τα ακόλουθα συμβαλλόμενα μέρη: Ευρωπαϊκή Ένωση, Αλβανία, Βοσνία-Ερζεγοβίνη, πρώην Γιουγκοσλαβική Δημοκρατία της Μακεδονίας, Κοσσυφοπέδιο*, Μαυροβούνιο και Σερβία. Η Κοινότητα Μεταφορών βασίζεται στην προοδευτική ενοποίηση των αγορών μεταφορών των συμβαλλομένων μερών της Νοτιοανατολικής Ευρώπης με την αγορά μεταφορών της Ευρωπαϊκής Ένωσης με βάση το σχετικό κεκτημένο, καθώς και με βάση τα πεδία των τεχνικών προτύπων, της διαλειτουργικότητας, της ασφάλειας και της προστασίας, της διαχείρισης της κυκλοφορίας, της κοινωνικής πολιτικής, των δημόσιων συμβάσεων και του περιβάλλοντος για όλους τους τρόπους μεταφορών πλην των αεροπορικών μεταφορών.

               Ως εκ τούτου, στόχος της Συνθήκης είναι η δημιουργία Κοινότητας Μεταφορών στον τομέα των οδικών, σιδηροδρομικών, εσωτερικών πλωτών και θαλάσσιων μεταφορών, καθώς και η ανάπτυξη του δικτύου μεταφορών μεταξύ της Ευρωπαϊκής Ένωσης και των συμβαλλομένων μερών της Νοτιοανατολικής Ευρώπης. Η Μόνιμη Γραμματεία της Κοινότητας Μεταφορών («η Γραμματεία») είναι ένα από τα θεσμικά όργανα που ιδρύθηκαν στο πλαίσιο της Συνθήκης. Δεδομένου ότι είναι το μόνο όργανο με μόνιμο προσωπικό, παρέχει διοικητική υποστήριξη στα άλλα θεσμικά όργανα της Κοινότητας Μεταφορών (Συμβούλιο Υπουργών, Περιφερειακή Διοικούσα Επιτροπή, τεχνικές επιτροπές και κοινωνικό φόρουμ), ενεργεί ως παρατηρητήριο των μεταφορών με σκοπό την παρακολούθηση των επιδόσεων της ενδεικτικής επέκτασης του κεντρικού και του εκτεταμένου δικτύου του ΔΕΔ-Μ στα Δυτικά Βαλκάνια.

               *
                     Η ονομασία αυτή χρησιμοποιείται με επιφύλαξη των θέσεων ως προς το καθεστώς και συνάδει με την απόφαση 1244 (1999) του Συμβουλίου Ασφαλείας των Ηνωμένων Εθνών και τη γνώμη του Διεθνούς Δικαστηρίου σχετικά με τη διακήρυξη της ανεξαρτησίας του Κοσσυφοπεδίου.

               Επίσης, υποστηρίζει την υλοποίηση του θεματολογίου συνδεσιμότητας της πρωτοβουλίας των έξι των Δυτικών Βαλκανίων (WB6) με στόχο τη βελτίωση των συνδέσεων στα Δυτικά Βαλκάνια, καθώς και μεταξύ της περιοχής και της Ευρωπαϊκής Ένωσης και εξετάζει την εφαρμογή των υποχρεώσεων στο πλαίσιο της Συνθήκης.

               Η Γραμματεία διαθέτει αρχικό προσωπικό 18 εμπειρογνωμόνων (το οποίο μπορεί να αυξηθεί) και διαχειρίζεται τον προϋπολογισμό της Κοινότητας Μεταφορών ο οποίος ανέρχεται σε 1 626 000 EUR για το 2019.

               Η γλώσσα εργασίας της Κοινότητας Μεταφορών είναι η αγγλική.

               Η Γραμματεία εδρεύει στο Βελιγράδι. Στόχος της Γραμματείας είναι:

               α)
                     να παρέχει διοικητική υποστήριξη στο Συμβούλιο Υπουργών, την Περιφερειακή Διοικούσα Επιτροπή, τις τεχνικές επιτροπές και το κοινωνικό φόρουμ·

               β)
                     να ενεργεί ως παρατηρητήριο των μεταφορών με σκοπό την παρακολούθηση των επιδόσεων της ενδεικτικής επέκτασης του κεντρικού και του εκτεταμένου δικτύου του ΔΕΔ-Μ στα Δυτικά Βαλκάνια· και

               γ)
                     να υποστηρίζει την υλοποίηση του θεματολογίου συνδεσιμότητας της πρωτοβουλίας των έξι των Δυτικών Βαλκανίων (WB6) με στόχο τη βελτίωση των συνδέσεων στα Δυτικά Βαλκάνια, καθώς και μεταξύ της περιοχής και της Ευρωπαϊκής Ένωσης.

               1. Περιγραφή της θέσης

               Υπό την άμεση εποπτεία του διευθυντή, ο αναπληρωτής διευθυντής / προϊστάμενος διοικητικού και οικονομικού τομέα θα είναι αρμόδιος για την κατάρτιση του προϋπολογισμού της Μόνιμης Γραμματείας της Κοινότητας Μεταφορών (εφεξής «η Γραμματεία») και όλων των σχετικών ζητημάτων που αφορούν το προσωπικό. Θα είναι επίσης αρμόδιος για την παρακολούθηση της στρατηγικής επικοινωνίας της Γραμματείας καθώς και για την τακτική συντήρηση των βάσεων δεδομένων μεταφορών / του πληροφορικού συστήματος , συμπεριλαμβανομένου του ιστοτόπου της Γραμματείας.

               Απουσία του διευθυντή, αναλαμβάνει την ευθύνη για τη συνολική διεύθυνση και διαχείριση της Γραμματείας.

               2. Βασικά καθήκοντα του αναπληρωτή διευθυντή / προϊστάμενου/προϊσταμένης διοικητικού και οικονομικού τομέα.

               Τα βασικά καθήκοντα θα είναι:

               Σχετικά με οικονομικά ζητήματα.

               1. να καταρτίζει τον προϋπολογισμό της Κοινότητας Μεταφορών συνολικά και της Μόνιμης Γραμματείας ειδικότερα.

               2. να επικουρεί τον διευθυντή στην επιχειρησιακή διαχείριση του προϋπολογισμού, σύμφωνα με τους κανόνες δημοσιονομικής διαχείρισης της ΕΕ.

               3. να εκπονεί την επιχειρησιακή ενημέρωση, καθώς και τακτικές ad hoc εκθέσεις για τα αρμόδια όργανα, όσον αφορά την κατάρτιση και τη διαχείριση του προϋπολογισμού της Κοινότητας Μεταφορών κατάρτιση ενοποιημένων οικονομικών καταστάσεων· απαντήσεις σε εσωτερικές/εξωτερικές διαπιστώσεις ελέγχου.

               4. να είναι υπεύθυνος για τη διαθεσιμότητα και τη λειτουργία αποτελεσματικών συστημάτων εσωτερικού ελέγχου και τη διατήρηση των σχετικών λογιστικών εγγράφων.

               5. να δρομολογεί την ανάπτυξη και εφαρμογή του λογιστικού συστήματος της Γραμματείας, με σκοπό τη δημιουργία αποτελεσματικού και αξιόπιστου συστήματος αναφοράς οικονομικών δραστηριοτήτων, τη βελτίωση των επιδόσεων στη διαχείριση και τον έλεγχο του προϋπολογισμού.

               Σχετικά με ζητήματα ανθρώπινων πόρων/προσωπικού.

               1. να συνεργάζεται με εξωτερικές λογιστικές υπηρεσίες, καθώς και άλλους σχετικούς φορείς (ασφαλιστικές εταιρείες / υπουργεία).

               2. να ελέγχει συνολικά τη συντήρηση της βάσης δεδομένων σχετικά με τα δικαιώματα αδείας των υπαλλήλων σύμφωνα με τον κανονισμό υπηρεσιακής κατάστασης.

               3. να προετοιμάζει τις διαδικασίες και να επικουρεί τον διευθυντή στην πρόσληψη υπαλλήλων στη Γραμματεία από διοικητική και νομική άποψη.

               Σχετικά με ζητήματα ΤΠ και επικοινωνίας :

               1. να παρακολουθεί την οργάνωση του ιστοτόπου της Γραμματείας και της επικοινωνιακής της πολιτικής σε συνεργασία με τον διευθυντή.

               2. να παρακολουθεί την τακτική ενημέρωση των πληροφορικών συστημάτων της Γραμματείας, συμπεριλαμβανομένης
                     της ενημέρωσης των βάσεων δεδομένων μεταφορών που βρίσκονται στη Γραμματεία.

               3. υπό την άμεση εποπτεία του διευθυντή, να οργανώνει και να επικαιροποιεί τα εργαλεία και τα μέσα επικοινωνίας της Γραμματείας· να συνεργάζεται με τα επιχειρησιακά τμήματα για την οργάνωση του σχεδίου επικοινωνίας της Γραμματείας.

               3. Κριτήρια επιλεξιμότητας

               Προκειμένου να ληφθούν υπόψη για τη φάση επιλογής, οι υποψήφιοι πρέπει να πληρούν τα ακόλουθα κριτήρια επιλεξιμότητας κατά την καταληκτική ημερομηνία υποβολής των αιτήσεων:

               - ιθαγένεια: να είναι πολίτες συμβαλλόμενου μέρους της Κοινότητας Μεταφορών ή κράτους μέλους της Ευρωπαϊκής Ένωσης.

               - πτυχίο ή δίπλωμα πανεπιστημίου: απαιτείται πτυχίο πανεπιστημίου σύμφωνα με τα ακόλουθα:

               - επίπεδο εκπαίδευσης που αντιστοιχεί σε πλήρεις πανεπιστημιακές σπουδές πιστοποιούμενες με δίπλωμα/πτυχίο, εάν η κανονική διάρκεια της πανεπιστημιακής εκπαίδευσης είναι τέσσερα έτη ή περισσότερα, ή

               επίπεδο εκπαίδευσης που αντιστοιχεί σε ολοκληρωμένες πανεπιστημιακές σπουδές πιστοποιούμενες με δίπλωμα/πτυχίο και κατάλληλη επαγγελματική πείρα τουλάχιστον ενός έτους, εάν η κανονική διάρκεια της πανεπιστημιακής εκπαίδευσης είναι τουλάχιστον τριετής (η εν λόγω μονοετής επαγγελματική πείρα δεν μπορεί να συνυπολογιστεί στην απαιτούμενη κατωτέρω επαγγελματική πείρα μετά την απόκτηση του πανεπιστημιακού τίτλου).

               - επαγγελματική πείρα: να διαθέτουν τουλάχιστον 10ετή πείρα μετά την απόκτηση των ανωτέρω απαιτούμενων προσόντων.

               - σχετική επαγγελματική πείρα: από τη 10ετή επαγγελματική πείρα, τουλάχιστον 4 έτη να έχουν αποκτηθεί σε τμήματα διοίκησης/ανθρώπινων πόρων/προϋπολογισμού.

               - γλώσσες: να έχουν άριστη γνώση της αγγλικής γλώσσας.

               - όριο ηλικίας: κατά τη λήξη της προθεσμίας υποβολής αιτήσεων, να είναι σε θέση να ολοκληρώσουν τριετή θητεία πριν από το τέλος του μήνα συμπλήρωσης του 66ου έτους ηλικίας.

               - Απαιτήσεις μετακίνησης: μέτριες έως χαμηλές.

               4. Κριτήρια επιλογής:

               οι αιτήσεις θα αξιολογηθούν με βάση τα ακόλουθα κριτήρια επιλογής:

               1) τεχνικές γνώσεις

               ·Αποδεδειγμένη πείρα στην επιχειρησιακή διαχείριση προϋπολογισμού.

               ·Εκτενή γνώση στη διαχείριση ανθρώπινων πόρων.

               ·Καλή γνώση των κανόνων δημοσιονομικής διαχείρισης της ΕΕ, συμπεριλαμβανομένου του ελέγχου.

               ·Πείρα στη χρήση εργαλείων επικοινωνίας.

               ·Πείρα στην ηγεσία μικρών ομάδων ατόμων.

               ·επαγγελματική πείρα που αποκτήθηκε στην περιοχή της Νοτιοανατολικής Ευρώπης και/ή σε συνεργασία με την περιοχή θα θεωρηθεί πλεονέκτημα.

               2) επικοινωνία

               ·Άριστη ικανότητα προφορικής και γραπτής επικοινωνίας και συνεργασίας με τα ενδιαφερόμενα μέρη (στην Ευρώπη, διεθνώς, με εθνικές και τοπικές αρχές, διεθνείς οργανισμούς κ.λπ.).

               ·Άριστη γνώση της αγγλικής γλώσσας, σε προφορικό και γραπτό επίπεδο. Η γνώση μιας επίσημης γλώσσας των συμβαλλόμενων μερών θεωρείται πλεονέκτημα.

               3) διεθνής πείρα και γνώση της ΕΕ

               ·Γνώση των οργάνων της ΕΕ / διαχείρισης διεθνών δημόσιων οργανισμών.

               ·Επαγγελματική πείρα που αποκτήθηκε στο πλαίσιο ευρωπαϊκών και/ή διεθνών οργανισμών θεωρείται πλεονέκτημα.

               5. Επιλογή και διορισμός

               Για τη διαδικασία επιλογής θα οριστεί επιτροπή επιλογής. Η εν λόγω επιτροπή θα καλέσει σε συνέντευξη τους υποψηφίους με τα προσόντα που ανταποκρίνονται καλύτερα στις απαιτήσεις της θέσης και έχουν επιλεγεί βάσει της αξίας τους σε σχέση με τη θέση και σε συνάρτηση με τα κριτήρια που καθορίστηκαν ανωτέρω.

               Μετά τις εν λόγω συνεντεύξεις, η Επιτροπή θα προτείνει έναν υποψήφιο στην Περιφερειακή Διοικούσα Επιτροπή της Κοινότητας Μεταφορών. Η Περιφερειακή Διοικούσα Επιτροπή δύναται να ζητήσει ακρόαση του προτεινόμενου υποψηφίου πριν από τη λήψη της απόφασης διορισμού. Η Περιφερειακή Διοικούσα Επιτροπή θα αποφασίσει για την πρόσληψη του αναπληρωτή διευθυντή με απλή πλειοψηφία, έπειτα από διαβούλευση με το Συμβούλιο Υπουργών.

               6. Ίσες ευκαιρίες

               Η Επιτροπή και η Κοινότητα Μεταφορών εφαρμόζουν πολιτική ίσων ευκαιριών και απαγόρευσης των διακρίσεων, σύμφωνα με τον εσωτερικό κανονισμό σχετικά με την πρόσληψη, τις συνθήκες εργασίας και τη γεωγραφική ισορροπία του προσωπικού της Μόνιμης Γραμματείας.

               7. Όροι εργασίας
                  6

               Ο αναπληρωτής διευθυντής προσλαμβάνεται ως υπάλληλος της Κοινότητας Μεταφορών για τριετή θητεία, με δοκιμαστική περίοδο 6 μηνών. Η σύμβαση δύναται να ανανεωθεί για διαδοχικές τριετίες, αναλόγως των επιδόσεων και με την επιφύλαξη της απόφασης της Περιφερειακής Διοικούσας Επιτροπής.

               Τόπος εργασίας είναι το Βελιγράδι, όπου εδρεύει η Μόνιμη Γραμματεία της Κοινότητας Μεταφορών.

               Η αποζημίωση είναι ανάλογη των προσόντων και της πείρας του επιτυχόντος υποψηφίου, αντίστοιχη της εμπειρίας και του μορφωτικού επιπέδου. Ο ετήσιος μισθός κυμαίνεται μεταξύ 72 000 EUR και 84 000 EUR, αναλόγως του επιπέδου πείρας
                  7
               .

               Η διαθεσιμότητα το συντομότερο δυνατό θα θεωρηθεί πλεονέκτημα.

               8. Διαδικασία υποβολής αίτησης

               Για να είναι έγκυρες οι αιτήσεις, οι υποψήφιοι θα πρέπει να καταθέσουν:

               α)επιστολή εκδήλωσης ενδιαφέροντος·

               β)βιογραφικό σημείωμα στην αγγλική γλώσσα. Το βιογραφικό σημείωμα θα πρέπει κατά προτίμηση να είναι σε μορφότυπο βιογραφικού σημειώματος Europass
                  8
               .  Το βιογραφικό σημείωμα πρέπει απαραιτήτως να αναφέρεται στις απαιτήσεις της θέσης εργασίας που απαριθμούνται στην παρούσα προκήρυξη πλήρωσης θέσης και να επεξηγεί τον τρόπο με τον οποίο, ο υποψήφιος, κατά την άποψη του, πληροοί τουλάχιστον καθεμία από τις δεξιότητες και ικανότητες που αναφέρονται στην προκήρυξη.

               και

               α)επικυρωμένα αντίγραφα διπλωμάτων/πτυχίων ή πιστοποιητικών σπουδών

               β)αντίγραφο διαβατηρίου / δελτίου ταυτότητας

               γ)βεβαιώσεις προϋπηρεσίας από εργοδότες, βεβαιώσεις απασχόλησης ή συμβάσεις εργασίας

               δ)υπογεγραμμένη δήλωση με χρήση του εντύπου που επισυνάπτεται στο παράρτημα

               Οι ελλιπείς αιτήσεις θα απορρίπτονται.

               Για να διευκολυνθεί η διαδικασία επιλογής, η επικοινωνία με τους υποψηφίους αναφορικά με την παρούσα θέση πραγματοποιείται στην αγγλική γλώσσα.

               Οι αιτήσεις αποστέλλονται μέσω ηλεκτρονικού ταχυδρομείου στην ακόλουθη ηλεκτρονική ταχυδρομική θυρίδα: XXXMOVE @ec.europa.eu (η ηλεκτρονική ταχυδρομική θυρίδα θα δημιουργηθεί)

               Οι υποψήφιοι καλούνται να αναφέρουν εγγράφως στην παραπάνω διεύθυνση και χωρίς καθυστέρηση κάθε αλλαγή της διεύθυνσής τους.

               Αρμόδια πρόσωπα για περισσότερες πληροφορίες:

               xxxx

               9. Προθεσμία υποβολής αιτήσεων

               Οι αιτήσεις πρέπει να σταλούν μέσω ηλεκτρονικού ταχυδρομείου το αργότερο έως τις XXX (ημερομηνία ηλεκτρονικού μηνύματος).

               Η Επιτροπή διατηρεί το δικαίωμα να παρατείνει την προθεσμία υποβολής αιτήσεων για την πλήρωση της παρούσας θέσης με δημοσίευση στις ιστοσελίδες της Ευρωπαϊκής Επιτροπής και της Κοινότητας Μεταφορών.

               Οι υποψήφιοι που έχουν προεπιλεγεί θα ειδοποιηθούν για τον προγραμματισμό των συνεντεύξεων. Οι συνεντεύξεις θα πραγματοποιηθούν στις Βρυξέλλες, στο Βέλγιο.

               10. Σημαντικές πληροφορίες για τους υποψηφίους

               Υπενθυμίζεται στους υποψηφίους ότι οι εργασίες των επιτροπών επιλογής είναι εμπιστευτικές. Απαγορεύεται στους υποψηφίους ή σε άτομα που ενεργούν εξ ονόματός τους να έρθουν σε άμεση ή έμμεση επαφή με μέλη των εν λόγω επιτροπών.

               11. Προστασία δεδομένων προσωπικού χαρακτήρα

               Η Επιτροπή εξασφαλίζει ότι η επεξεργασία των προσωπικών δεδομένων των υποψηφίων γίνεται όπως απαιτείται από τον κανονισμό σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών. Αυτό ισχύει ιδίως όσον αφορά την εμπιστευτικότητα και την ασφάλεια των εν λόγω δεδομένων
                  9
               .

               ΠΡΟΣΑΡΤΗΜΑ: Δήλωση του αιτούντος / της αιτούσας

               Γλωσσικές ικανότητες:

               Μητρική γλώσσα: …………………………………………………………………

               Άλλες γλώσσες: ……………………………………………………………………………………………………

               ΔΗΛΩΣΗ ΤΟΥ ΑΙΤΟΥΝΤΟΣ /ΤΗΣ ΑΙΤΟΥΣΑΣ

               1)
                     Ο/Η κάτωθι υπογεγραμμένος/υπογεγραμμένη δηλώνω ότι οι πληροφορίες που περιέχονται στην παρούσα αίτηση και στα συνημμένα έγγραφα είναι ακριβείς και πλήρεις.

               2)
                     Δηλώνω ότι:

               α)Είμαι υπήκοος κράτους μέλους της Ευρωπαϊκής Ένωσης ή ενός εκ των συμβαλλόμενων μερών της Νοτιοανατολικής Ευρώπης, όπως αυτά παρατίθενται στη Συνθήκη για την ίδρυση Κοινότητας Μεταφορών και απολαμβάνω πλήρως τα δικαιώματά μου ως υπήκοος.

               β)Έχω εκπληρώσει τυχόν υποχρεώσεις τις οποίες υπέχω βάσει της νομοθεσίας περί στρατολογίας.

               γ)Διαθέτω τα απαιτούμενα εχέγγυα ήθους που αποδεικνύουν την καταλληλότητά μου για την άσκηση των προβλεπόμενων καθηκόντων.

               3)
                     Εφόσον μου ζητηθεί, θα προσκομίσω άμεσα δικαιολογητικά έγγραφα σχετικά με τα τρία σημεία 2) α., β. και γ. ανωτέρω και αναγνωρίζω ότι, εάν δεν προσκομίσω αυτά τα έγγραφα, η αίτησή μου δεν θα ληφθεί υπόψη.

               4)
                     Αντιλαμβάνομαι ότι τα ακόλουθα δικαιολογητικά έγγραφα είναι απαραίτητα για το παραδεκτό της αίτησής μου:

               α)έγγραφα που πιστοποιούν την ημερομηνία γέννησης, την ιθαγένεια και τον τόπο κατοικίας.

               β)διπλώματα/πτυχία ή πιστοποιητικά σπουδών του απαιτούμενου επιπέδου.

               γ)βεβαιώσεις προϋπηρεσίας εργοδοτών, βεβαιώσεις απασχόλησης ή συμβάσεις εργασίας.

               5)
                     Δηλώνω ότι δεν μου έχει επιβληθεί ποινική ή πειθαρχική καταδικαστική απόφαση (από δημόσια υπηρεσία ή επαγγελματικούς φορείς) και δεν ασκείται επί του παρόντος εναντίον μου πειθαρχική ή ποινική διαδικασία.

               6)
                     Αντιλαμβάνομαι ότι τυχόν ψευδής δήλωση μπορεί να οδηγήσει σε ακύρωση της αίτησής μου ή, εφόσον κριθεί αναγκαίο, σε λύση της σύμβασης εργασίας με τη Μόνιμη Γραμματεία της Κοινότητας Μεταφορών.

               ………………………………….

                     …………………………………

                     Ημερομηνία

                     Υπογραφή

                     (1)
                  *Η ονομασία αυτή χρησιμοποιείται με επιφύλαξη των θέσεων ως προς το καθεστώς και συνάδει με την απόφαση 1244 (1999) του Συμβουλίου Ασφαλείας των Ηνωμένων Εθνών και τη γνώμη του Διεθνούς Δικαστηρίου σχετικά με τη διακήρυξη της ανεξαρτησίας του Κοσσυφοπεδίου.

                     (2)

                        Περισσότερες λεπτομέρειες είναι διαθέσιμες στον κανονισμό υπηρεσιακής κατάστασης της Κοινότητας Μεταφορών

                     (3)

                        Με την επιφύλαξη της έγκρισης από το Συμβούλιο Υπουργών.

                     (4)

                        Ο μορφότυπος Εuropass για βιογραφικά σημειώματα μπορεί να τηλεφορτωθεί από τον ακόλουθο ιστότοπο:
                  http://europass.cedefop.europa.eu/htm/index.htm

                     (5)

                        Κανονισμός (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000 (ΕΕ L  8 της 12/01/2001, σ. 1).

                     (6)

                        Περισσότερες λεπτομέρειες είναι διαθέσιμες στον κανονισμό υπηρεσιακής κατάστασης της Κοινότητας Μεταφορών

                     (7)

                        Με την επιφύλαξη της έγκρισης από το Συμβούλιο Υπουργών.

                     (8)

                        Ο μορφότυπος Εuropass για βιογραφικά σημειώματα μπορεί να τηλεφορτωθεί από τον ακόλουθο ιστότοπο:
                  http://europass.cedefop.europa.eu/htm/index.htm

                     (9)

                        Κανονισμός (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου ,της 18ης Δεκεμβρίου 2000 (ΕΕ L 8 της 10/01/2001, σ. 1).